text:
pa promové nos pais
WILLEMSTAD- 17 di yüni 2022 – Resientemente representantenan di Ofisina di Turismo di Kòrsou (CTB) huntu ku diferente partner lokal a bishitá Sürnam i Trinidad. Meta di e bishita aki tabata pa informá i konsientisá e sektor di turismo na ámbos pais tokante loke Kòrsou tin di ofresé komo destinashon turístiko.
Sürnam
Na e biahe pa Sürnam, CTB a keda kompañá pa dos hotèl di Kòrsou i un representante di e sektor di turismo médiko i wellness. Durante e bishita, e tim di Kòrsou a tene un ‘Mini Curaçao InfoMart’ huntu ku diferente aerolínea i agensia di biahe di Sürnam pa asina duna informashon di e produkto turístiko ku Kòrsou ta ofresé. Tambe e tim a duna diferente presentashon na agensianan di biahe, medionan di komunikashon, ‘influencers’ i operadornan di tour. Esaki ku e meta pa e partnernan akí ta mas ekipá pa brinda mihó informashon i servisio na nan klientenan ku ke bishitá Kòrsou. Ademas CTB a tene vários reunion ku diferente aerolínea i otro partnernan komersial na Sürnam i a duna entrevista na korant i na radio.
Trinidad
E bishita na Trinidad a konsistí di un delegashon di sinku hotèl i resort di Kòrsou, un operador di tour, representante di sektor di turismo médiko i wellness i representantenan di CTB. Akinan e tim di Kòrsou a organisá un ‘Marketplace’ spesialmente pa e representantenan di e mihó agensianan di biahe na Trinidad bin risibí mas informashon di loke Kòrsou tin di ofresé.
Alabes a tene un presentashon pa miembronan di prensa, ‘influencers’ i organisashonnan di biahe tokante tur e desaroyonan nobo na nos isla. Despues di e presentashon tabatin un demonstrashon di kòktel di konosido bartènder lokal, Brenton Balentien, siguí pa un presentashon di kantante Tony Shearman pa klousurá e evento.
Finalmente, huntu ku diferente aerolínea i agensia di biahe na Trinidad, a organisá dos enkuentro na kual e públiko general a keda invitá pa risibí informashon di Kòrsou, p’asina nan por plania nan próksimo vakashon.
CTB ta gradisí tur e partnernan di sektor privá ku a forma parti di e tim di Kòrsou na e diferente eventonan.


c: text/html

text:
Stop di ganja nos mes
KORSOU STOP DI GANJA BO MES
A yega ora pa nos stop di ganja nos mes. Tin masha hopi plaka riba kaya ku nos seya no ke of ta laga bai i ta yora tur dia ku no tin sen.
Sigur ultimo 15 ana nos tur ta grita tokante hortamentu di tereno. A sigui ketu bai i mas ku ayera mi ta tende un kabayero ta bisa ku ela kaba kue tereno i kuminsa traha mesora.
E ta bisa ku no ta hanja koriente ni awa di aqualectra. Pero ku esei lo no bira problema pe. Ya tin mas hende ey banda ku tin panel solar i pos.
Nan ta drei sin problema tur dia. Ta gobiernu mes ta perdiendo na hopi. Ki tin pa bai korte i tuma un desishon pa kobra. Tur ku a traha (horta tereno), laga huez duna un desishon kuantu but nan mester paga. Anto huntu ku esaki gobiernu ta kobra ultimo 5 anjanan di erfpacht. Ruman ami mes ku no ta experto a konta ku ta riba 200 million tin riba kaya. Esaki ta di terenonan horta so.
ATA AKI ALGUN POST MAS DI SEN RIBA KAYA
Bo tin riba kaya un kantidat rekort di hende ta bende number, den outo, van i asta kantornan inlegal. Ban pa hasi tur hende legal. Tur hende ta bai paga OB, enbes di 13 ta hasiele 10 porsiento. Anto ta laga e pueblo mes kontrola pa gobiernu. Algu masha fasil mes dor di pone un app, telefon, mail ku nan lo por meldu esun ku ta bende tog sin ob of miho bisa inlegal.
E but ta bira 1500 florin ku mester wordu paga mesora. Si bo no tine, ta bai over na kue outo den beslag. Si e outo no ta dibo (hur) esun ku ta hur of fia bo e outo mester soru pa e tuma 1500 borg serka bo pa si algu pasa e tin e sen pa duna pa tuma su outo. Hasi weganan di Sint maarten, boneiru ku aruba legal. Stop di ganja nos mes ku por kontrola e kosnan aki. Kobra OB bai gol. Mi sa ku mester kambia lei, pesei nos tin 21 persona den parlamentu sinta kla pa traha.
Bo ta hasi unja no ta problema. Ta pone un montante ku bo ta paga pa anja i asina tin permit pa hasi esaki. Hasimentu di unja no ta lora man. Konta barata 50 florin kuater biaha pa dia. Esaki ta hopi barata mes. No ta un secreto ku awor ku ta kobra onderstant via karchi den kualke bankomatico ku tin masha hopi hende ta kobra onderstant, hasi kabei, mekaniko, ta buska kos for di exterior etc ta kobra onderstant tambe.
Si antes e kosnan aki tabata por. Gobiernu pone un fecha ku ta hala un linja pa start ku kobra tur hende bek ku ta riba e weganan aki. Bo ta risibi sufisiente i laga pa gobiernu por yuda otro ku tine hopi difisil. Tonchi Leonorad ta bisa amtenarnan : MI SA KON NO POR KABA, BISA MI KON SI POR. Gobiernu tin hende aktualmente den aparto ku por kuminsa mesora pa trek projekto aki pa sen drenta kaha legal i rapido.
Ban pa bai i stop di yora. Sen tin ban tuma nan awor.
Johnny Isabella
KOMPARTI E NOTISIA AKI VIA / Share the news
Like this:
Like Loading...

robotstxt: allowed

filter: keep


text:
Manera a wordo informa siman pasa. Entrante awe e formato di COVID Update lo conose un cambio. COVID Update lo no consisti mas di cifrasnan acumulativo pero di cifrasnan pa siman Epidemiologico.
Segun resumen semanal di dianan 17 pa 23 juli 2022 un total di 125 persona a recupera, 233 caso nobo di COVID-19 a keda registra, casonan activo tawata na 108 y ningun persona a fayece.
Datos ta ilustra casonan nobo di COVID-19 cu un averahe semanal di 32 caso positivo pa dia y un averahe di ‘Positivity rate’ semanal di 49%. Un total di 7 persona a keda interna den hospital durante e siman cu a pasa di cual 6 riba piso general y 1 den ICU.


text:
Oranjestad-Minister Otmar Oduber a reuni ayera cu gerencia di Insel Air y a indica cu e ta hopi contento cu e desaroyonan di e compania aereo aki. El a indica cu e vuelo inaugural pa Manaus, Brasil diaranson awor ta hopi importante pa Gobierno di Aruba. Ta hopi biaha a papia riba e vuelo directo aki sea pa Manaus of Sao Paulo y na cierto momento lo desea pa tur dos destinacion wordo habri y a hiba e conversacion aki cu gerencia di Insel Air.
E mandatario a duna di conoce cu Insel Air ta cumpli cu peticion di Gobierno ademas cu e ta bon pa nan mes pa habri e mercado aki, cual ta uno sumamente importante. “Manaus ta un sector di Brasil cu tin ‘feeding’di otro estadonan hopi grandi y amplio. Mi ta kere cu e coneccion aki di Insel cu ta cuminsa cu e vuelonan pa Manaus lo ta sumamente exitoso pa Aruba”.
Minister Oduber a indica cu e compromiso di parti di Gobierno pa conversa cu ATA pa mira cu e sosten ta wordo brinda na Insel Air. Na e momentonan aki nan ta bulando entre 7 pa 8 destinacion for di Aruba, es decir, nan a crece a base di e plan cu nan a presenta na Gobierno pa crea un hub akinan. Ta trata di un conversacion cu Minister a hiba 4 aña pasa cu Insel, Tiara y Aruba Airlines cu tabata den proceso e tempo ey y tambe cu KLM cu tabata fundamental den esaki.
“Awe bo ta mira Insel creciendo, si mi no ta hera 6 avion registra na Aruba cu ta mustra e confianza cu nan ta poniendo, buscando un di 7 avion e aña aki (un MD) y por ta hasta un Fokker 70 mas, haciendo di e flota uno di 8 avion”, Minister Otmar Oduber a duna di conoce.
E ta agrega cu esaki ta trece cune cu mester tin e servicionan di aviacion civil cu mester ta cla na tur momento pa ora e ampliacion tuma lugar. Esaki tabata un tema cu a wordo trata durante e reunion tambe. Aki a mustra riba e hecho cu aviacion civil despues di e separacion di e parti di LVB (lucht verkeer beveiliging) cu a bay riba su mes (ANSA), lo mira hopi mas atencion wordo brinda dor di Departamento di Aviacion Civil na e companianan cu tin avionnan registra akinan na Aruba cu ta beneficia nos isla a base di mercado y destinacionnan cu nan ta habri.


text:
Sta Rosa Stars ayera, djaweps 13 di sèptèmber 2018, a logra su di 11 triunfo den divisishon B di Curaçao Futsal Federation. Ela logra esaki goliando Fabarma FC ku skor di 15-1. Den divishon A a konkistá su di 23 punto biniendo djatras pa derotá Pantera Negras 3-2.
E kampionato di futsal lokal a kontinuá ayera den sala kubrí Niels Liberia di Stadion Odulio Willems na Suffisant. Tabatin 2 wega den divishon máksimo i 1 enkuentro den divishon B.
Sta Rosa Stars no tabatin niun tiki kompashon ku Fabarma FC den divishon B. For di komienso tabata bisto ku e enkuentro ta bai kaba ku skor abultá. E promé tempu a terminá ku Sta Rosa den ventaha: 7-0. Norvianel Naar i Jurensley Martina a skor kada un 4 gol. Cristopher Isenia a hinka 3 gol, miéntras ku Quentley Sophia i Norman Hoyer kada un tabata bon pa 2 gol. E úniko gol pa Fabarma a keda di skor pa Iverich Gregorio.
Ku e viktoria riba Fabarma FC, Sta Rosa Stars a bira e promé ekipo pa gana 11 enkuentro. E tim tin sinembargo 1 wega mas hungá ku FC Securitas Antias ku ta komandá e tabla di posishon ku 24 punto for di 15 enkuentro: 10 viktoria, 4 empate i 1 derota. Sta Rosa tin 23 punto for di 16 wega: 11 triunfo, 1 empate i 4 derota.
Den divishon A kampion FC San Lucas a registrá otro triunfo. Ela superá Pantera Negras ku skor di 3-2. E tim nobato a bai dilanti 1-0 den promé tempu i tabata parse di bai sòru pa un sorpresa. Pero den di dos tempu FC San Lucas a hinka 3 gol kontra 1 dje tim kontrinkante pa gana tòg finalmente.
Den e otro wega den divishon A Ocean View FC a gana ku skor di 4-2 di FC RO Family. E golnan dje tim ganadó tabata di Stallone Isenia, Dexter Cicilia, Kevin Lodovica i Harley Djaoen. E golnan kontrali tabata di Raylon Eugenio i
Germain Permit.
E resultadonan aki ta nifiká ku FC San Lucas ta keda na kabes dje tabla di posishon, awor ku 23 punto for di 14 wega. Ocean View FC ta subi bai okupá e di dos lugá ku 17 punto for di 14 wega.


text:
Konseho di minister a aprobá e proposishon di minister Bruins Slot di Asuntunan Interior i Relashonnan den Reino. E nombramentu ta entrante promé di sèptèmber 2022. E Direktor-General Relashonnan den Reino (DGKR) ta responsabel pa realisashon di un agènda integral pa Aruba, Kòrsou, Sint Maarten i pa
Boneiru, Saba, Sint Eustatius, i tur otro tarea temporal, asignashon, programa i proyekto ku ta surgi for di esaki. Kaminda otro ministerionan tin e responsabilidat, komo partner, ta fungi den un ròl di duna direkshon i kordinashon. Ademas DGKR lo bai pone atenshon pa sigui desaroyá e direktorado-general.
Tambe DGKR tin un ròl den e área di siguridat riba e islanan i e ta presidente di e tim di krísis atministrativo. Finalisando e DGKR ta enkargá ku karteranan ku ta toka mas ku un ministerio den e hunta di direktiva di e ministerio di BZK. Roald Lapperre: “Mi ta honrá ku mi nombramentu. Den e último añanan mi a traha intensivamente ku Hulanda Karibense i den mi ròl nobo, ku hopi plaser i konvikshon lo mi duna mi koperashon na e agènda di kolaborashon amplio ku e parti Karibense di Reino. Mi ta spera ku huntu ku koleganan na Den Haag i riba e islanan nos por traha riba amplia i profundisá aun mas e relashonnan riba multitut di tema ku ta konektá nos.” “Ku Roald nos tin un direktor-general eksperensiá pa e retonan di DGKR. Roald tin hopi eksperensia riba tereno di maneho i sa tambe kon kos ta
funshoná den ehekushon. E tin eksperensia amplio den kolaborashon dentro di departamento i kolaborashon ku e parti Karibense di Reino.
Roald tin konosementu i abilidat ku ta hasié kapas pa huntu ku otro departamento konstruí brùg entre e ambishon polítiko-atministrativo di Den Haag i interes di e paisnan i Hulanda Karibense. Mi ta spera yegada di Roald,” e sekretario- general Maarten Schurink ta bisa. Roald Lapperre for di ougùstùs 2017 ta direktor-general Medioambiente i Internashonal na e ministerio di Infrastruktura i Maneho di awa. Promé ku esaki e tabata entre otro direktor Maneho di awa general i Siguridat, tambe direktor-general suplente di Espasio i Awa, na loke ántes tabata ministerio di Infrastruktura i Medioambiente i direktor Maneho di agrikultura i Siguridat di alimentashon, tambe direktor-general suplente Agro, na loke ántes tabata
ministerio di Asuntunan Ekonómiko.
Roald a studia Ingenieria di Kultura na Universidat di Wageningen. A yega na e nombramentu aki a base di e prosedura pa e grupo di tòp mènedjer di ‘Algemene Bestuursdienst’. Bureau ABD i ministerio di BZK
tabata enkargá ku reklutamentu i selekshon pa e nombramentu aki. Manera ta kustumber, a hasi e vakatura konosí di manera amplio, pa asina tur hende por solisitá.


text:
Cas di Mito
E edificio di MFA Paradera ta wordo dedica na un persona ehemplar di bario y ta haya e nomber di ‘Cas di Mito’, asina dunando honor na Sr. Mito Croes. Antonito ‘Mito’ Gordiano Croes a nace 10 di mei 1948 y a fayece 7 di augustus 2016. Un persona cu un curriculum vitae asina largo y impresionante. Mito a studia Ley na Tilburg y a hasi su post graduado riba International Protection of Human Rights na Institut Inernational des Droits de l”Homme, Staatsburg, Francia. Na 2006 a doctora na Universidad di Tilburg cu su Tesis ‘De herdefiniering van het Koninkrijk’.
Den su bida Mito Croes a ocupa posicion di referendaris, director, hefe suplente di diferente departamento di gobierno y alaves a ocupa varios puesto den comision, fundacion y gruponan di trabou. Tambe Mito a fungi como miembro di parlamento pa Antias Hulandes y Aruba, minister cu diferente cartera pa pais Aruba y como minister plenipotenciario di Aruba na Hulanda.
Te cu mei 2016, Mito tabata miembro di Raad van State, e organo mas halto y influyente den Reino Hulandes. Mito Croes a wordo condecora na 1978 door di Presidente di e Republica di Venezuela den Orde Francisco de Miranda y na 1990 door di su Mahestad Reina Beatrix como Ridder in de Orde van de Nederlandse Leeuw.
- Un experto den ley y conserhero grandi di pais Aruba y gobernacionnan
- Un persona cu hopi conocimento riba tereno constitucional di nos pais, Antias y tambe Reino Hulandes
- Un persona cu a scirbo bukinan cientifico valioso e.o. tocante posicion di Aruba den Reino Hulandes y ‘nieuwe verhoudingen in het Koninkrijk der Nerderlanden’
- Un persona cu a para riba e derecho di status aparte y no independencia
- Un visionario cu a wak con Aruba por wordo poni riba mapa mundial siendo parti di Reino Hulandes


text:
Weststraat , Oranjestad: Diadomingo algo prome cu 3’or di marduga, lo a surgi un pelea y cu a caba cu un hoben di 16 aña seriamente herida.
E hoben a ricibi 4 hinca den lomba, mesora a pidi pa polis y ambulance cu urgencia.
Na yegada di polis, a pidi pa presencia di Slachtofferhulp. Tambe a pidi pa presencia di recherce di Oranjestad y departamento tecnico di polis pa asina cuminsa cu e investigacionnan necesario.
Personal di ambulance a trata e hoben na e sitio y despues a transport’e cu urgencia pa hospital.
E caso serio aki di hincamento ta den man di recherce di Oranjestad. Esaki a sosode dilanti e club nobo cu a habri.


text:
Si bo mes pidi e deklarashon, bo mester uza identifikashon (pasaporte, sédula òf reibeweis) bálido.
Si bo laga otro persona pidi e deklarashon, Anto e ora ei ta nesesario un karta di apoderashon ku e
siguiente informashonnan:
– e fecha ku a skirbi e karta;
– menshon di deklarashon ku ta nesesario (Attestatie di Vitae);
– nòmber di e persona ku bo ta apoderá pa pidi e deklarashon;
– bo firma riba e karta;
E persona ku ta apoderá ta bai ku e karta na e lokèt huntu ku:
– un kopia di bo identifikashon bálido
– su identifikashon bálido
– sèn kèsh òf pas pa bo ‘pin’ pa paga e deklarashon


text:
Pa e ultimo 2 simannan Daaibooi, Santha Martha, Playa Jeremi, Fuikbaai, Grote Knip, Caracasbaai y varios otro playanan tabata e escenario pa un curso di entrenamento anfibico. E modulo di exploracion di e formacion ‘Landing Craftsmen 2’ a finaliza den fin di siman.
E entrenamento total cu e mariniernan ta sigui ta dura 14 siman. E infanteria marino cu ta sigui e entrenamento ta coloca nan mes cu e Grupo di Surface Assault and Training Group (SATG) di e infanteria marino. Ta trata aki di un unidad marino cu ta specializa nan mes den operacionnan anfibico, es decir, na e frontera entre tera y lama.
E infanteria marino tambe a realizaron varios actividad di buceo durante e modulo di reconocemento. Nan mester a siña pa reconose tacticamente e playanan y practica nan simulacronan den caso di cu nan ser identifica of incluso ataca.
Trainingshub
E entrenamento a ser apoya pa e tropa FRISC di Curaçao. Cursonan di capacitacion manera esakinan ta pas bon cu e ambicionnan di e Defensa Caribense di ta un centro di capacitacion, debi na e bon oportunidadnan di bini, practica y capacita aki.


text:
Trahando pa hopi anja cu mucha, mi a pensa hopi cos con celebra nos dia nacional cu e muchanan chiquito.
Esaki ta un projecto simpel cu cada major por hasi na cas cu nan yiunan prome cu sali celebra nos dia di himno y bandera.
Tur loke bo mester ta palo di sate, un pida carton, lijm y crepe papier den e colornan di nos bandera.
Gos’e hunto cu bo yiu y corda bis’e cu e ta un artista chiquito.
Mas despues, mas idea. Si abo tin, nan ta welkom…
Arte pa Aruba, traha un bandera cu bo yiu.
Arte pa Aruba, traha un bandera cu bo yiu. Un mucha no mester di hopi cos pa ta creativo… www.comprondiendobida.com
Trahando pa hopi anja cu mucha, mi a pensa hopi cos con celebra nos dia nacional cu e muchanan chiquito.


text:
Mayor
Kico nos por nifica pa abo, mayor?
Conseho y guia
Duna conseho riba pregunta y/of preocupacion relaciona cu educacion di bo yiu y organisa curso pa
mayor tocante educacion di mucha di cero pa diesdos aña.
Charla
Organisa seminario, charla of tayer pa mayor relaciona cu educacion di yiu. Riba peticion por duna
charla na scol, na trabao of na un centro di mucha.
Material
Tin varios material informativo tocante educacion di mucha di cero te cu diesdos aña (foyeto,
revista Apoyo y posters etc cu informacion riba diferente topico)
Articulo den corant y facebook.
Ta publica articulo den corantnan tocante topiconan cu tin di haber cu educacion di mucha.
Ariba pedido di mayor, nos por duna un copia di e articulo y asina por pasa busca esaki na FPNM
libremente.
Lista di centro
FPNM ta produci un lista di tur e centronan cu ta conoci pa FPNM. E lista aki ta disponibel pa tur
mayor cu ta busca un centro pa su yiu. E lista no ta un lista di recomendacion pero FPNM por duna
mayornan conseho y indicacion con pa scoge un centro di calidad. Finalmente e mayor mes mester
scoge e centro di cuido pa su yiu.
Lista di actividad y guia escolar
Varios lista disponibel: lista di centro di cuido y guia pa mucha, actividadnan pa mucha despues di scol,
actividadnan den vacacion escolar, huiswerkbegeleiding y bijles.
Opvoedvisie
Comision “Opvoedvisie”, cu Fundacion Pa Nos Muchanan tambe ta forma parti di dje, a traha un video
tocante e vision di lantamento di mucha y hoben na Aruba, esta vision di educacion. Cera conoci cu e
vision, hunto cu e 6 puntonan basico riba cua e vision aki ta ancra.


text: Diadomingo durante oranan di mainta a surgi un incidente inespera di derame di awa na Wondpoli di Horacio Oduber Hospital. Door di e incidente aki Wondpoli lamentablemente a keda completamente yena cu awa. Di biaha a bati alarma y un team interno a lora manga y cuminsa cu e limpiesa di awa cu a core bastante y a causa basta daño. Mirando cu ta un departamento asina esencial pa sigui brinda nan servicio di biaha a traha riba un plan pa asina busca solucion pa pashent por sigui ricibi e cuido necesario desde mayan.INFORMACION PA TUR PASHENT DI WONDPOLI- Na prome luga diadomingo merdia team di Wondpoli a yama pashent cu tin cita mayan pa asina informa nan di e incidente. Mayan nan lo sigui cu e pashentnan cu falta.- Pa casonan di emergencia a pone cla temporalmente un camber pa atende pashent na departamento di endoscopie cu ta den e mesun gang di Wondpoli riba dialuna y diamars si ta necesario.- Entre awe, diadomingo, y tambe dialuna lo muda Wondpoli completo pa su localidad anterior, esta den Medical Office Building (MOB) na e parti dilanti di e edificio.INFORMACION DEPARTAMENTO DI ADMISION- Departamento di Admision ta muda awe, diadomingo pa prome piso di Medical Office Building (MOB) temporalmente pa asina Wondpoli por atende nan pashentnan na nan localidad anterior.Si tin cualkier pregunta pashentnan di Wondpoli por yama libremente dialuna entre 7am y 3pm na 527 4200 of 597 4405. Si tin cualkier pregunta pa departamento di Opname por yama na 5274000 y nan lo comunica bo persona cu e departamento concerni.Hunta di Directiva y Management completo ta hopi orguyoso di con lihe tur cos a bay y ta desea di bisa danki na e team di Hospital, esta personal di Technische Dienst, Hoteldienst, Security di Cluster Facility cu di biaha a lora manga y yuda cu e limpiesa. Despues cu a bati alarma mas colega di HVT a bin yuda y tambe colega di Wondpoli, Opname, IT, Hygiena y mas cu semper ta cla para pa yuda sin importa dia ni ora nan tey pa asina salvaguardia e cuido pa nos pashentnan. Boso ta keda demonstra “time after time” cu team di HOH ta super!


text:
Den haag: Diamars ultimo ta tuma lugar e apertura di aña parlamentario nobo na Hulanda pa cual Rey Willem Alexander ta presenta e pensamentonan, deseonan y visionnan di Gobierno Hulandes pa cu e aña parlamentario den e asina yama Prinsjesdag.
A repasa varios tema, cual entre otro a papia di e conmemoracion na aña 2023 di abolision di sclavitud.
Rey a bisa cu a pone 16 miyon disponel pa mehora forsa di compra pa habitantenan di Boneiro, Sint Eustatius y Saba. Den 2024 ta pone 12 miyon extra y despues 4 miyon pa aña. E placa ta wordo ta wordo aloca den medidanan amplio pa mehora e poder di compra na Hulanda.
Aruba, Curacao y Sint Maarten no a toca mes un suerte cu BES eilanden, pasobra pa islanan ABC, Rey a bisa cu e lo promove coperacion entre e islanan cu Hulanda.
Un di e detaye concreto cu por mira den e presupuesto Hulandes ta un 500 miyon Euro, cu Hulanda a aloca pa renobacion di un edificio di comunidad Chines na Curacao. Den luna di April ultimo, representante di Hulanda VNO a anuncia e fondo aki na Comunidad Chines, pa e conmemoracion di 80 aña unda Chinesnan a wordo bombardia na Curacao y cu hopi a fayece.
Rey a trece dilanti cu den comunidad no tin lugar pa racismo ni descriminacion.
Relaciona cu e negoshi di esclavo, Rey a bisa cu nos no ta bay husga loke nos antepasadonan a haci, pero si cu un bista y sentimento pa loke ta nos historia a nifica pa varios grupo y culturanan, cu ta forma parti di comunidad.


text:
(CNN) – R. Kelly a keda condena pa varios cargo di pornografia infantil durante un huicio federal na Chicago, mientras a keda absolvi di otronan.
A condena Kelly pa tres di cuatro cargo di produccion di pornografia infantil, y tres di cinco cargo di seduccion di un menor pa participa den actividad sexual criminal.
El a keda exhonera pa un cargo cada un di conspiracion pa obstrui husticia y conspiracion pa ricibi pornografia infantil, como tambe dos cargo di ricibi pornografia infantil.
Abogado di Kelly, Jennifer Bonjean a bisa cu su cliente tin un ‘sentido di alivio’ cu awo e caso ta su tras, y a sinti cu fiscalnan a exagera nan caso contra su persona. Bonjean a bisa cu e ta considerando apelacion.
“Si e hurado a conclui cu e ta culpable den e prome tres cargo, nan lo worry suficiente pa considera evidencia riba e resto? Y nan a demostra cu si. Nan a haci nan trabao. Nan a mira cada cargo separa”, Bonjean a bisa pafo di corte despues di e veredicto.
E hurado a delibera pa alrededor di 10 ora despues di scucha tres siman di testimonio, incluyendo di un muhe cu a testigua anonimamente cu Kelly a abusa di dje sexualmente y a graba e acto mientras cu e tabatin apenas 14 aña di edad.
E muhe tabata un di cinco menor di edad kende fiscalnan ta bisa Kelly a abusa den fin di añanan 1990 door di graba video explicito di cuatro di nan.


text:
Oranjestad-Director di Departamento di Cultura, despues di a finaliza e rondanan consultativo cu tur e stakeholders cu Cultura, a comenta cu nan ta bezig ta analizando tur e puntonan cu a bin dilanti y asina incorpora esakinan den e maneho integral di cultura cu lo wordo presenta na e Cumbre di Cultura cu lo tuma lugar durante e promer siman di juni.
El a indica cu na Departamento di Cultura nan ta analizando tur e input ricibi di e stakeholders y ta bay presentanan como direccion den e maneho integral di cultura cu lo ta pa 2014 te cu 2017.
Director di Departamento di Cultura comentando riba algun di e resultadonan cu a bin dilanti for di e rondanan, a indica cu stakeholders cu a atende e rondanan consultativo ta kere tambe cu e parti di herencia cultural, e parti di arte y educacion di arte na scol mester haya hopi atencion di Gobierno. E ta bisa cu ta hopi importante pa involucra muchanan for di chikito cu e parti di herencia cultural, historia di Aruba y tambe e parti di nos herencia tangibel (edificionan y monumentonan) y intangibel (idioma, folklore, norma y balornan).
Lo cual cu a bin dilanti ta cu mester investiga mas y documenta mihor pa esakinan por wordo procesa den material cu por bin bek na scolnan. “Nos sa cu curriculum di Departamento di Enseñansa ta bezig cu diferente programa, desaroyando material pa scolnan cu ta pone e contexto Arubiano mas den luz. Esey ta bon, pero mester di mas atencion y esey ta lo cual cu gremio cultural ta bisando”, Siegfried Dumfries ta duna di conoce.
E ta agrega cu a trata di 13 rondanan sumamente intensivo, pero cu a yega na un input cu ta di gran balor pa Pais Aruba. Un di e puntonan di interes cu a bin dilanti segun Director ta cu Departamento di Cultura hunto cu Departamento di Enseñansa mester pone mas atencion pa por dune un forma pa e material por wordo investiga, documenta y traha y asina trece na scolnan.
Un otro aspecto cu a haya hopi atencion durante e rondanan ta e parti di idioma. Sr. Dumfries ta indica cu cientificamente a wordo comproba cu ora cu un mucha/hoben domina su idioma materno mihor, ta bira un poco mas facil pa adapta su mes pa siña un otro idioma.
Sr. Dumfries duna di conoce cu pa Departamento di Cultura como deparamento di maneho, investigacion y documentacion e informacion cu a bin dilanti durante e rondanan ta hopi importante y cu lo bay traha conhuntamente cu Departamento di Enseñansa riba e puntonan aki pa yega na un plan di accion. Nan lo usa e informacion aki y traha algo cu tin un balor agrega pa nos cultura, pa nos herencia cultural, pa nos hobennan y pa nos educacion. Es decir, e parti di maneho ta bay haya mas atencion, mescos cu e parti di investigacion y documentacion yegando na un maneho dinamico.


text: Si bo ta komo turista. Bo por uza bo reibeweis di estranhero durante bo estadia. E reibeweis mester ta wèl bálido i mester ta entregá dor di un pais ku ta den e tratado di Genève. Bo ta bin biba na Kòrsou? E or’ei bo por uza e reibeweis estranhero pa un sierto periodo. Si e periodo a pasa bo por partisipá den e tráfiko solamente ku e reibeweis di Kòrsou. Si bo a haña bo reibeweis serka di un pais ku ta den e tratado di Genève e or’ei bo por kambia bo reibeweis pa un di Kòrsou. Ta posibel ku tòg bo tin ku pasa e prueba práktiko. Tur otro kaso bo mester pasa eksámen teorétiko di nobo.


text:
Hisa bo metabolismo i kima mas vèt.
Kiko ta un dieta di shòbel?
Pa definishon, un dieta di shòbel ta un dieta kaminda bo ta kome tur dia un dieta ku un enfoke diferente, pero bon kalkulá, pa elevá bo metabolismo.
Por ehempel:
- Un dia di focus riba fibra
- Otro dia di focus riba vèt
- Otro dia di focus riba Carbs
- Otro dia di focus riba proteina
- etc.
Tambe bo a shòbel entre e tipo di kumindanan tambe i e kantidat.
- un dia ku mas bo ta riba batido.
- Otro dia bo ta riba papa.
- Otro dia bo ta kome “junk” food
- etc
Mester perkura si pa e balanse di nutriente i energía ta korekto pa e funshoná debidamente i keda algu saludabel.
—> Lo bo ta bahando Minimo 1kg pa 1.5kg pa siman. I 1cm pa 2cm na barika tur siman.
Pa ken e ta?
Un dieta asinaki ta hopi bon pa:
- Si bo ke algu nobo.
- Si bo ta baha slow.
- Si bo ta sinti ku kada bia bo ta baha te un kaminda i keda wantá.
- Si bo ta sinti kubo ta pèrde motivashon lihe.
Kon e ta bai?
Despues ku bo yena e formulario di aplikashon, nos lo tin tur kos pa prepará e programa pabo:
Loke bo ta risibi ta:
- Un meal plan di 10 dia di shòbel di kuminda i nutriente. Kual bo ta huza pa 1 luna.
- Nos ta perkurá pa e plan ta kuadra ku bo kategoría abase di bo sekso, peso, edat, estatura i nos strategiananan
- Tur meal plan tin 10 dia di kuminda. Kada dia ta indiká kiko bo tin ku kome/bebe pa breakfast, lunch, dinner i 2 snacks. (5 kuminda pa dia).
- Un plan nobo di ehersisio ku bo por hasi na kas. E no ta obligatorio, pero tòg hopi benefisioso si bo hasié.
- Support di nos BMS team pa yudabo ku remplaso, adaptashon, tips, sugerensha, etc durante 1 luna. Pa asina nos yuda garantisa eksito.
- Un plan di motivashon/inspirashon.
Regla
- Nos ta duna remplaso pa tur kuminda ku bo no ta kome. Uniko kumindanan ku no por remplasa, ta pan, aros i batata. Nan ta obligatorio kaminda ku nan tei.
- Nos ta komunika 24/7 via e-mail. No facebook, instagram, telefon, whatsapp etc.
- Si bo tin un malesa, laga nos sa adelanta via di e-mail pa wak si ta kos ku nos ta support.
- Tur remplaso den bo meal plan mester bai via di nos. Sea ta pa pone kos aden of ta pasa saka kos afo.
- Nos ta responde tur e-mail denter di 0 pa 48 ora.
Preis i pago.
Tur pago ta bai via Banko, Paypal/credit card òf Western Union.
- Kòrsou fl.75,-
- Hulanda: €33
- Aruba AWG 75,-
- Bonaire $42
- St. Maarten
—> Despues ku bo hasi bo aplikashon, nos lo prepara tur kos pabo i manda informashon pa bo por hasi bo pago.
Kon ta hasi aplikashon?
Sigui e 4 pasonan aki bou pa bo apliká.
- Klik aki pa registra. –> Si bo tin un di 2 persona Klik aki.
- Yena e formulario ku ta habri
- Klik e boton di Aplika.
- Denter di 5 minut lo bo risibi un email di konfirmashon, si bo no risibie, wak den bo junk/spam mail.


text: Diasabra madruga for di 3’or a start un problema cu tiramento di piedra riba un cas na Tanki Leendert, e situacion a sigui te banda di casi 6’or di mainta ora cu polis a presenta na e sitio. Polis a bin compronde cu aki ta un problema andando caba unda un a presenta na e cas di e otro tira piedra y kibra e wiper di un auto den e cura y ademas pasobra un ta bisa cu e cacho ta di dje mientras esun cu tin’e ta bisa cu ta un persona a regal’e. Mucho detaye no por a haya di e caso aki pero hecho ta cu polis a mustra ambos partido e camindanan pa cana y bay recherche.


text:
Juegos Suramericanos Cochabamba 2018
-
Barranquilla2018
Cuatro atleta a mira accion
Competencia di natacion a continua awe mainta den e Compleho Acuatico Eduardo Movilla. Cuatro atleta a mira accion awe, Daniel…Read More »
-
Barranquilla2018
Ceremonia Apertura Barranquilla2018
Diahuebs anochi den e stadion Metropolitano Roberto Melendez a tuma lugar un bunita ceremonia di apertura di e XXIII Weganan…Read More »
-
Cochabamba
Philip ta keda cortico na Cochabamba
Philip Elhage a keda 2 punto cortico pa e top 8 den e XI Juegos Suramericanos Cochabamba 2018 na Bolivia.…Read More »
-
Cochabamba
7 lugar pa Quincy
Atleta di salto largo Quincy Breell ta logra un di 7 lugar overall den e XI Juegos Suramericanos Cochabamba 2018…Read More »
-
Cochabamba
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Cochabamba
Medayista di plata Joel ta bek
Medayista di Plata den e Weganan Sur Americano Cochabamba 2018, Joel Kuiperi a regresa bek Aruba. Un regreso cu sentimento…Read More »
-
Cochabamba
Taekwondo na caminda pa Bolivia
Atleta Olimpico, e teakwondista Monica Pimentel a biaha pa e XI Juegos Suramericanos Cochabamba 2018. Hunto cu Monica a biaha…Read More »
-
Cochabamba
Medayistanan ta bek
Nos medayistanan di bowling a regresa cas bek. Algun rato pasa nos medayistanan Thashaina Seraus y Kamilah Dammers- Naddall hunto…Read More »
-
Cochabamba
Joel su prome palabranan despues di gana Plata
Medayista di Plata, Joel Kuiperi su prome palabranan despues di su conkista: “DANKI NA E FORZA CU MI RUMAN OMAR…Read More »
-
Cochabamba
Historia pa Aruba
HISTORIA: Medaya di Plata pa atleta di Pesas, Joel Kuiperi den e XI Juegos Suramericanos Cochabamba 2018 Joel ta snatch…Read More »


text:
Otro kaso di hinkamentu a tuma lugá na Coolsingel Rotterdam kaminda ku dia 30 di yüli alrededor di 17.20 un hòmber a resultá heridá. Un hende muhé (20) di Heerlen a keda detené den e kaso aki.
Durante di e evento Rotterdam Unlimited Zomercarnaval ku a tuma lugá den sentro di e suidat, polis a risibí notifikashon alrededor di 17.20or di un kaso di hinkamentu. Agentenan polisial a yega e sitio di e insidente hopi lihé i a logra hasi detenshon di un hende muhé (20) di Heerlen. Su partisipashon ta keda investigá. E viktima a keda transportá pa hospital pa e risibí tratamentu pa su heridanan.


text:
Kaso di tiramentu ku herido.
KOMUNIKADO DI PRENSA 419 /2022
8 sèptèmber 2022
Kaso di tiramentu ku herido.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 8 di sèptèmber 2022 alrededor di 00.14’or, Sentral di Polis a risibí informashon ku
tin un tiramentu i ku tin un persona herida riba Winston Churchillweg.
Mesora polis a dirigí un unidat na e sitio.
Na yegada di e unidat a risibí informashon ku un hòmber a keda transportá den un outo
privá pa Sala di Emergensia di C.M.C.
Relashoná ku e kaso aki, Sentral a dirigí e unidat pa C.M.C., na unda a bin topa ku e víktima
ku a deklará ku un ratu pasá el a keda heridá pa un arma di kandela riba Winston
Churchillweg na altura di e Sede di un partido polítiko den área di Kanga.
Despues a presentá un persona na Warda di Polis na Rio canario ku un kap na kabes i un
dede fakturá pa hasi denunsia kontra di e persona ku a wòrdu heridá ku arma di kandela.
For di e investigashon a sali ku ta pa motibu di un debe a bin un fosageo entre 3 hende
hòmber di kual un a resultá ku un kap na kabes i un dede fakturá i e otro ku herida di bala.
E investigashon ta sigi.


text:
E filosofo Britanico John Gray (63) ta bisa den su buki Straw Dogs, cu e ser humano ta considera su mes ‘Un Master of the Universe’. Pero cu un dia e lo experencia cu e no ta mucho significante den e cosmos mas grandi. Gray ta bisa cu e planeta lo busca su propio balansa natural bek pa e populacion demasiado grandi riba planeta Tera sin tene cuenta cu e ser humano. E ta scirbi cu tabatin mas periodo cu e planeta a bira demasiado cayente y naturalesa a busca semper su balansa bek. Segun Gray Apocalyps ta nifica literalmente ‘fin di historia ‘. Gray ta bisa sin embargo cu historia semper lo sigi, cu guera, problema racial, crisis economico y ambiental…pero si e ta inclui e ser humano, esey ta un otro punto. Ta keda e pregunta si nos por sigi cu e nivel di desaroyo actual pa un 100 anja mas, pasobra e mundo dificilmente por sigi carga e sobre populacion di e planeta.
Pesey ora hende puntra pakico recicla, mi contesta lo ta pasobra e ta importante pa nos propio futuro. Si nos realisa cu den menos cu 100 anja e cantidad di hende na mundo a bira 3 biaha mas hopi. Si nos realisa cu cada un hende mester di un lugar pa e biba y lo kier mas tanto luho y bienestar posibel…
E ora ta importante pa puntra nos mes kico cada un di nos por hasi pa juda nos medio ambiente y evita pa nos planeta bira un dump grandi… pasobra nos kier lo mas nobo continuamente y no ta pensa kico ta pasa cu nos productonan cu nos no ta usa mas.
Hopi biaha nos ta pensa cu no ta importante pa hasi algo, pasobra e no ta nifica nada den e totalidad mas grandi… Pero podise si nos pensa cu e oceano grandi ta consisti di cada un gota di awa, anto e ora ta bunita pa pensa cu nos cada un ta un gota den e oceano di bida y cu nos cada un por hasi un diferencia… con chiquito cu nos accion por ta…
Pesey semper mi a stimula hende grandi y chiquito pa recicla na un forma creativo… E workshop traha bo propio asesorio ta un ehempel di esaki. E ta nifica un rato pa bo mes….un rato pa crea algo nobo. Un rato pa traha pa bo futuro generacionnan tambe tin un planeta sustenible pa biba aden…sin tanto desperdicio y tanto desaster natural… Di cada cos malo nos por sinja algo bon… Abo por ta net e diferencia cu e planeta mester… imaginabo cu nos tur actua pa logra esaki!!!


text:
Oranjestad-Despues di a scucha Benny S. papia riba e topico di nombracion di su mucha manda como Adjunct Directeur di Dimas, nos preocupacion entorno e corupcion y bagamunderia den otorgamento di permiso ta bira hopi mas grandi.
E tono cu e mandatario ta papia, di ta nos ta manda y ningun hende tin nada di bisa, ta muestra di un arogancia hopi peligroso.
For di e entrevista por saca afo cu e nombracion di Mario Wever lo sigui, pa asina ey e fiesta por sigui tambe den Dimas.
Ta conoci cu den Dimas tin empleadonan cu hopi mas educacion cu Mario Wever, cu segun informacion ni un diploma di MAVO e tin, y e empleadonan aki sigur ta integro. Y ta conoci cu Mario Wever sigur NO ta integro.
E pregunta cu ta bin mesora padilanti ta, dicon un minister por hinca den su cabes pa nombra un persona sin un preparacion debido y cu NO ta integro, den un funcion asina importante, y cu ta exigi un integridad total.
Ya caba den varios articulo nos a haci mencion di e actonan di corupcion administrativo, cometi door e mesun Wever aki, y hunto cu un otro complice den henter e racha di corupcion cu ta un tal Rahdi Kahn. Tur e cosnan aki ta socede cu conocimento y aprobacion di Benny S.
Segun nos por a compronde, diripiente a bin cu e nombracion di Mario Wever, despues cu e directora di Dimas no kier a firma pa un “verlenging” di un “toeristisch verblijf” di un persona. E no kier a firma, pasobra e “turista” aki ta kedando na un adres; esun cu ta para garantia pa e turista ta biba na un otro adres, y e otro persona cu ta para garantia pa e verlenging, ta biba na un otro adres. Seguramente na totalmente un otro adres.
Con toch esaki a wordo regla?
Esun cu ta ehecuta e bagamunderia aki pa e minister, esta Radhi Kahn, a yama Mario Wever, cu por cierto tabata cu vacantie na cas, pa bin fix e cos aki. Y aki Mario Wever a vocifera cu si nan nombre como Adjunct-Directeur, e lo percura pa e fiesta di “verlenging” por sigui trankil.
Di e manera aki minister a bay di acuerdo cu e “organogram”, na unda Mario Wever lo keda encarga cu TUR loke ta concerni otorgamento di permiso.
Tur esaki, mientras e Mario Wever aki ta conoci di ta troce cu reglanan di Bon Gobernacion, djies pa keda den bon luz cerca e minister. Lo no ta straña nos cu e ta ricibi hopi placa pa e fabornan aki.
Banda di e caso aki tin varios caso cu ta cay bou corupcion, na unda e trio Benny S., Radhi Kahn y Mario Wever ta involucra.
*Asina tin varios caso di hendenan cu a comete un of otro delito, pero nan permiso no ta wordo “ingetrokken”, pasobra e minister a kita e derecho ey for di e directora di Dimas y a pase pa su mes. Es decir cu niun hende mas nan permiso no ta wordu revoca.
* Tambe tin diferente casonan na unda cu matrimonio ficticio ta wordo descubri, y inscripcion ta wordo nenga, pero e persona ta haya como recompensa un permiso di “inwonende dienstbode” cerca e mes hende cu e ta casa cu ne, of un familiar di dje. Ata e persona para na Censo toch pa inscribi su mes y haya AZV.
* Un otro caso ta e asunto di e persona cu a ser haya morto banda di lama, sefta cu bala. E persona aki ta conoci di tabata den baho mundo y cu por cierto a haya estadia liber na Aruba a base di un matrimonio falso. Instancianan a purba di revoca su permiso, pero despues riba instruccion di e minister, a ser otorga un permiso toch. Y esaki a socede pasobra e persona aki tabata un super bon amigo di Radhi Kahn.
Esaki ta djies 3 caso cu pa awor nos ta menciona. Y nos por a compronde cu tur instancia ta na altura di e bagamunderianan aki.
Nos ta preparando un carta cu nos lo bay manda pa Gobernador, Parlamento, Gobierno Hulandes, 1ste y 2de Kamer y Ministerio Publico pa pone nan na altura, UN BIAHA MAS, di e bagamunderianan aki.
Ya caba nos a mustra riba e consecuencia di un maneho di “open door”, “free for all” y “wheel & deal”, y e corupcion den e asunto di permisologia di e gobierno aki pa nos Arubianonan.
UPP lo recori tur medio cu ta na nos alcanse pa para e rumbo aki.
Y manera nos a bisa den un articulo anterior: “TA E ARUBIANO SO POR SALBA E ARUBIANO”.


text:
-
Contact
- lionel_326@hotmail.com
Dia pa dia mas i mas hende ta sinti nan impotente!
Votamentu ta un derecho sagrado ku nos komo hende mester sa di balorá. Pero echo ta ku na mayoria parti di mundu, kada bes ménos hende ta bai urna pa depositá nan voto. E speransanan ta kabando, i e opshonnan ku tin no ta krea masha perspektiva.
Nos universidat, e kompanianan ku nos ta traha p’e, e negoshinan ku nos ta kumpra kos fo’i dje i nos sistema polítiko dia pa dia ta laga mas di deseá. Awendia tin hende no ke ni skucha notisia mas. Nan no ta skucha radio, ni lesa korant. Mayoria medio di komunikashon ta sòru duna preferensha na notisianan negativo, pasó ta esei ta loke ta bende. Algun hende ta buska e notisianan aki tur kaminda pa skucha, pasó pa nan, ta esaki ta duna nan kòmbersashonnan sosial kontenido. Pa otro hende, e notisianan aki ta laga nan sinti impotente. E impotensia aki ta pone hende sinti ku niun hende no ta preokupá mas, i ku bos di buriku nunka no ta yega shelu.
Motibu di e impotensia aki ta bin pa gran parti dor ku nos no tin otro opshon. Pues e bida a bira stail di “sea bo ta tuma loke tin, òf keda sin nada”.
Na vários pais, nan ta purba hasi edukashon mas aksesibel posibel, dor di ofresé estudionan universitario pòrnada. Na otro pais, inklusive Kòrsou ta nèt kontrali. E tarifa pa studia kada bes ta bira mas karu pa un nivel di enseñansa ku no ta optimal. Vários bia studiantenan mester a protestá pa tratonan inhustu ku nan ta risibí. Pa ora nan kaba di studia nan tin ku bai traha un trabou ku ta bou di nan nivel i no ta ni den serkania di loke nan a studia p’e i ku un debe riba nan lomba ku niun hende no por yuda nan kuné!
Professor Dr.Jaime Saleh den un diskurso na ABVO a bisa ku “trabou pa mayoria hende a bira un molèster”. Kiko lo por ta e motibu? Kisas pasó tin hende ta na trabou awendia, simplemente pasó e no tin otro opshon? Mayoria kompania ta trata trahadó manera un material desechabel, pasó nan sa ku hopi trahadó no tin otro opshon. Nan mester di e trabou, pues nan ta tuma loke tin, keda ketu riba inhustisia, aseptá soketada i tolerá mal uzo di poder!
Pa e motibu ei kompania nan por kita hende fo’i trabou ora nan haña ta bon, ofresé salario sokete pa trabou nan pisá, remplasá trabou nan ‘full-time’ ku trabounan ‘part-time’, ‘on call’ etc, imponé reglanan ku ta hasi e esfera di trabou unu no saludabel, i keda alargá bo kontrakt te dia bo nietu bira wela!
Servisio di kompanianan ta un desaster. E servisio di hende pa hende mes ta laga hopi di deseá. Pero kiko bo por spera di e trahadó ku ta sin opshon, ehersiendo un trabou djis pasó ‘no tin mod’i hasi’? Bo manda un e-mail pa un kompania, bo no ta haña kontesta, bo bèl nan, bo ta hañabu ku un ‘antwoordapparaat’ ku ta toka wals ku ka’i òrgel den bo orea pone bo warda te ora oséano pasífiko seka. Ora bo bai personal bo ta haña bo ku un trahadó kara mal fadá ku ta keda wak bo mané kos ku bo no tin nada di bin buska den e lugá. E trato ta pone bo pensa ku bo no ta kliente, sino mas bien un hende ku a bin kita su trankilidat.
Kompanianan di gobièrnu no ta kos di papia mes. Manera bo pensa ku bo tin ku bai un instansha gubernamental bo ta kuminsá evaluá si ta mihó bo bai bula fo’i brùg.
Kriminalidat tin e pais den su gara ku mayoria hende ta biba den kas skondí tur na hèkwèrk, ku alarma, kachó, kámara den tur skina, anto ku telefon den man pa asina tende un zonido straño, nan yama polis mesora.
E mihó negoshi ku tin awendia ta kompanianan di seguridat. Aki par di aña ta dos trabou ta bai sobra: Bewaker ku wardadó’i prezu!
Kuido médiko tambe tin su dolónan. Kuantu hende ta na kas aworakí ku doló, wardando riba un lista di espera pa bai serka spesialista.
Tur esakinan pa un preis karu ku e pueblo tin ku paga na impuesto.
Komo votadó nos ta sinti ku no tin niun partido polítiko ku ta honesto i ku di bèrdat ta traha pa adelanto di e pais. Tur tin nan agènda skondí i ta den tempu di elekshon so nan ta kòrda riba tur e dolónan di e pueblo.
Tur esakinan ta kousa un sentido di impotensia. Mas e sentido aki krese, ménos un hende ta “care” pa tur lokual ta pasa rondó di dje.
Algun hende lo bisabo ku nos mester di hopi orashon. Ta nèt esei t’e kos ku semper nos a hasi. Tin hende ta resa fo’i mainta te su siguiente mainta.
E sentido di impotensia aki serka e studiante, trahadó, e konsumidó i e votadó ta loke ta pone hende kere ku e sistema ta funshoná solamente pa esnan ku ta den tòp! Esnan mas abou ke mira un kambio radikal sosodé. Nan ta sinti ku e peso ku nan tin ku karga diariamente ta muchu pisá! Pero kiko nan por hasi?
[Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Diasabra 25 di september:
IMSAN ta presenta “Cana Kibra y Vacuna”
ORANJESTAD, Aruba –23 di September: Cu e meta pa yega mas cerca posibel di comunidad y brinda e oportunidad pa busca e vacuna di COVID-19 mas cerca di cas, IMSAN den colaboracion cu DVG ta organisa diasabra dia 25 di September un dia di “Cana Kibra y Vacuna” of tambe yama ‘Walk In’ pa comunidad bibando pariba di brug.
For di 9'or di mainta te cu 4'or di atardi ‘non stop’ tur persona di 12 aña of mas bibando na Aruba cu ainda no a logra vacuna contra COVID-19, por haci esaki door di yega IMSAN cu nan carnet di AZV of nan AZV digital y vacuna.
Corda cu mucha bou di 18 aña mester presenta cu un mayor na momento di vacuna.
Esnan cu tambe por vacuna ta:
✔ Studiantenan Arubiano cu vakantie na Aruba of cu stage opdracht.
✔ Inmigrante bibando mas cu 6 luna na Aruba cu of sin permiso.
✔ Ciudadano cu paspoort Hulandes bibando/trahando mas cu 1 luna na Aruba.
No perde e ocasion aki pa bin busca bo vacuna contra COVID-19.
Riba e dia aki lo tin vacuna di Pfizer y tambe Johnson & Johnson pa comunidad por scoge cua e ta desea. Ta importante si pa informa cu Johnson & Johnson no por wordo duna na mucha bou di 18 aña y tampoco na hende muher na estado.
IMSAN y DVG ta invita tur ciudadano cu ainda no a logra vacuna pa probecha y yega diasabra awo dia 25 di September na IMSAN, San Nicolas y busca bo vacuna pa bo tambe ta proteha y
alavez contribui na meta pa reduci e cantidad di casonan di COVID y yuda nos pais recupera.
Corda cu vacuna no ta solamente un acto di solidaridad y responsabilidad conhunto caminda niun hende por keda atras; pero mas tanto, vacuna ta un acto di amor pa bo mes, bo famia y bo pais!
Por fabor, no duda mas, vacuna!


text:
Damara Rasmijn encarga cu e parti di comunicacion na CBS dialuna mainta a duna un update riba e prome fase di e conteo di e Censo 2020, unda mas o menos 91 mil persona a keda contra den e prome fase cu ta ensera mas o menos 6000 adres cu a keda bishita. Tin di bisa cu casi 59 mil persona a keda bishita door di un teller riba caya y e parti online mas o menos 31 mil persona a haci e Censo2020. Riba e segundo fase di e conteo cu tabata di 22 te cu 31 di Maart 2021, cu lo bay bishita 11 mil punto di adres di nobo ta ensera casnan cu no a coopera of completa y of personanan cu no a haya na cas y ta un intento pa haya e personanan. Tin persona cu no a completa full informacionnan y personanan cu of un otro motibo a nenga pero ta opta pa bishita e adresnan debi na importancia. Lo tin algun teller riba caya pa pasa bishita y laga un carta cu e adres no a completa e cuestionario. Mirando e situacion e situacion di COVID e tellernan por haci entrevista na e cas pero preferiblemente pafo di e cas y no drenta paden. Mirando e situacion di Corona a dicidi pa habri e help desk debi na peticion di e comunidad mes y por haya yudansa via di telefon mes y completa e cuestionario.
E help desk lo ta habri for di 8or di mainta te cu 8or di anochi ta mescos cu aña pasa.


text:
Jaido riba hopi 'speed'
Jaido ta on, anto ku hopi spit! E hóben kantante di 23 aña di edat ta moviendo ku bastante rapides den urban scene na Kòrsou. Anteriormente ya kaba por a nota un kolaborashon hopi eksitoso di Jaido ku Rich Kalash, e track ‘Sin Stress’ ku riba Youtube a generá 855,000 views.
Resientemente ‘Keda Stijf’ a alkansá 283,000 views -den 2 luna. Awe, Jaido ta lansa ‘Speed’- un track ku ta papia di e mundu underground i e rapides den kual tur kos ta ‘kana’. Un ‘mundu’ riba hopi ‘rush’, den kual e artista mester ta den konstante moveshon. Na 2 diferente okashon e kansion ‘Speed’ a lèk i a haña su kaminda pa radio-emisoranan urban, esaki mes a kontribuí na su popularidat i antisipashon. E videoclip ta estilo di un pelíkula, den kual a asta risibí kolaborashon di agentenan polisial lokal. Tin algun esena fuerte, pero di akuerdo ku e produktor, ta e propósito pa trese e bida real. Den kolaborashon ku Humans Of Willemstad lo hasi un donashon chikitu na 5 famia di ménos rekurso. Ora ku e fanátiko mira e video-clip, nan lo komprondé pakiko e gesto na e famianan.
Jaido tambe ta un artista di Decoded, por sigui Jaido riba instagram i snapchat @jaidorick.
Fanatikonan por mira e videoclip riba e Youtube Channel @decodedofficial òf solisitá e track na nan radio preferí. Ademas, por stream riba ITunes, Spotify, Google Play i Apple Music. Tambe por sigui proyektonan di tur otro artista di Decoded riba Instagram @decodedofficial. Próksimamente lo lansa e kansion i videoclip di Rich Kalash i Izaline Calister; esaki ta programá pa aki 2 siman.


text:
Pregunta na Minister di BPD
Presidente di Parlamento di Kòrsou
Señora Ch. America-Francisca
Wilhelminaplein # 4
PRESENTE
Willemstad, 9 ougùstùs 2022
Tópiko: Habrimentu di vakatura i modernisashon dje aparato gubernamental
Señora America-Francisca,
Pa medio di e karta aki, hasiendo uso di artíkulo 96 di Reglamentu di órden di Parlamento, mi kier pidi bo persona pa dirigí e karta athunto na Minister di BPD enkargá ku entre otro asuntunan di personal, señor O. Martina.
Danki pa e koperashon.
Atentamente,
Ramón Yung
Parlamentario pa
frakshon di MFK
Minister di BPD
Señor mr. O. Martina
PRESENTE
Kòrsou, 9 di ougùstùs 2022
Tópiko: Habrimentu di vakatura i modernisashon dje aparato gubernamental
Apresiabel señor Minister,
Suskrito Ramón Yung miembro di Parlamento pa frakshon di MFK, for di na aña 2021 i tambe e aña aki a tuma nota di un kantidat di empleado públiko ku a hasi uso dje areglo di VVU. Un kantidat di alrededor di 780 empleado públiko por a bin na remarke pa hasi uso dje areglo di VVU, pero finalmente no ta tur a hasi uso dje oportunidat aki.
E areglo di VVU tabatin komo meta pa yuda den redukshon di gastu dje aparato gubernamental, pero na mes momento e proseso mester a sirbi pa yega na un aparato mas efisiente i moderno, hasiendo uso di teknologianan di digitalisashon i tambe outomatisashon.
Tambe e proseso lo mester a kontribuí pa redusí e “vergrijzing” den e aparato, kreando asina espasio pa atraé personal hóben ku un grado di preparashon haltu pa di tal forma garantisá un funshonamentu optimal dje aparato den futuro.
Redukshon dje aparato públiko, tabata un dje kondishonnan ku Ulanda a mara na e dunamentu di sosten finansiero. Den e kuadro aki a inkorporá esaki den e “Landspakket”, den kual ta papia di un plan pa “motivashon i halsamentu di produktividat dje amtenarnan”.
Tambe a kumbiní ku pa kada tres empleado públiko ku hasi uso dje areglo di VVU, lo por tuma un empleado a base di funshonnan krítiko. Suskrito sinembargo no a tuma nota dje proseso pa habri e vakaturanan, ni tampoko e plan di motivashon i alsamentu di produktividat di parti dje amtenarnan.
Konsekuentemente na diferente servisio di gobièrnu trabounan ta stanka, pa falta di kapasidat di personal pa por hasi e trabounan. Tin amtenar ku diariamente ta traha den un ambiente di frustrashon, pasó nan ta realisando trabou ku dos òf asta tres amtenar tabata hasi den pasado, ku konsekuensha ku ta surgi hopi retraso.
Tin departamentu kaminda ketu bai e gastunan di “over-time” ta eksorbitantemente haltu, debí ku no tin sufisiente trahadó. Siendo ku den e “Landspakket”, redukshon di gastu di “over-time” ta un dje puntonan di atenshon.
Frakshon di MFK tin informashon ku por habri vakatura pa un kantidat supstanshal di funshon i pa kual asta e medionan finansiero pa por kumpli ku esakinan ta disponibel.
Pa e motibunan ariba menshoná i hasiendo uso di artíkulo 96 di Reglamentu di órden di Parlamento di Kòrsou, nos kier a hasi Minister Ornelio Martina e siguiente preguntanan;
- Minister por informá kuantu amtenar a baha ku VVU te ku awor?
- Di e kantidat di amtenar ku a baha ku VVU, tin un indikashon kaba kuantu ta funshonnan krítiko?
- Tin un palabrashon ku di kada 3 amtenar ku baha ku VVU lo por remplasá nan ku un tersera parti. Pero si den un servisio di gobièrnu tin algun amtenar baha ku VVU i mas ku un tersera parti ta funshonnan krítiko, kon lo apliká e “entrada” (instroom) dje amtenarnan nobo den e respektivo servisio?
- Tin entidat kaminda ku for di promé ku e proseso di VVU, ya nan tabatin falta di personal. Kon ta bai atendé ku e entidatnan aki?
- Minister por informá ku e Ministerio di Planifikashon di Maneho i Servisio ta hasiendo un análisis dje situashon despues ku amtenarnan a baha ku VVU?
- Si esei ta e kaso, Minister por suministrá e respektivo informashon na Parlamento?
- Minister mes a tuma nota dje reklamo i kehonan ku tin den komunidat pa loke ta trata servisio na entidatnan di gobièrnu?
- Minister por konfirmá ku den e “uitvoeringsagenda” a inkorporá un plan di motivashon pa alsa produktividat bou di amtenarnan?
- Si esei ta e kaso, ki dia lo duna inisio na e programanan di motivashon i plan pa alsamentu di produktividat bou di amtenarnan?
- Di akuerdo ku e “Landspakket”, redukshon dje aparato pa medio di VVU lo mester a kana konhuntamente ku e proseso pa modernisashon, pa medio di digitalisashon, outomatisashon i hasiendo uso di teknologianan moderno. Minister por konfirmá esaki?
- Si e kontesta riba e pregunta aki ta afirmativo, Minister por splika si a duna inisio na e proseso di modernisashon aki?
- Si esei te na e momentonan aki no tabata e kaso, Minister por indiká ki dia tin intenshon pa inisiá ku e proseso di modernisashon?
- Minister tin indikashon kiko e invershon finansiero pa logra e proseso di modernisashon, digitalisashon i uso di teknologianan moderno aki lo bai kosta?
- Ministerio di BPD ta disponé dje medionan finansiero pa loke ta trata implementashon dje proseso aki pa loke ta resto dje aña aki?
- Mirando ku pago di “over-time” ta un peso supstansial riba presupuesto di pais. Minister por splika kual ta e pasonan ku lo bai tuma pa redusí e gastunan den pago di “over-time”?
- Un dje medidanan den e “Landspakket” tambe ta eliminashon di “vergoeding-nan” innesesario, o sea pago di “vergoedingnan” ku no ta legal. Minister tin un bista kaba ku enberdat tin amtenar ku ta risibiendo un “vergoeding” kual nan no tin derechi riba dje?
- Si esei ta e kaso, Minister tin un bista kuantu kaso a konstatá kaminda ku tabatin pago di “vergoeding” innesesario òf no legal na un of otro amtenar?
- Si a konstatá pago di “vergoeding” no legal, kual ta e pasonan ku a tuma pa evitá ripitishon den futuro?
- Tabatin kaso den kual e pago di “vergoeding” no legal tabatin reperkushon pa e amtenar enkuestion?
Sperando ku Minister lo kontesta nos karta ku preguntanan den e tempu definí den e protokòl firmá entre gobièrnu di Kòrsou i Parlamento, nos ta terminá ku un saludo kordial.
Atentamente,
Ramón Yung
Parlamentario pa
frakshon di MFK


text:
Una bes nos tribi di busca judansa profesional nos ta realisa tin ora cu nos bida lo por a cambia pa hopi anja caba si nos a tuma un curashi mas prome y busca e judansa necesario.
Tin ora den nos bida cu nos ta puntra nos mes ki direccion nos ta bayendo cu nos bida? Nos ta canando straight of nos ta zigzag y laga circumstancianan den nos bida determina e rumbo. Den e caso cu nos ta zigzag asina ta bon pa nos para keto y mira unda nos kier bay y kico ta e miho forma pa sigi padilanti.
Cambia rumbo hopi biaha ta un cos dificil, nos ta kere cu nos mes por hasi tur cos, pero tin ora nos mester di judansa mas professional. Y toch, hopi biaha nos tin miedo di busca judansa pasobra nos tin cu comparti cosnan di nos bida cu semper nos a tene scondi. Nos ta prefera di wak e foutnan di otro y no esunnan di nos mes.
Una bes nos tribi di busca judansa profesional nos ta realisa tin ora cu nos bida lo por a cambia pa hopi anja caba si nos a tuma un curashi mas prome y busca e judansa necesario.
Continue reading “Bo bida mester di alignment podise”
Hopi biaha nos ta laga un otro hende determina con nos mester ta, sin mira nos propio potencial. Nos auto ta kibra den dos y e ora numa nos ta corda cu nos mester a mantene mas miho… mescos ta conta pa nos mes! No warda te ora bo kibra den dos pa mantene bo mes. Realisa kico bo ta bal. ‘Esaki ta conta pa bo auto tambe’, Ricardo, donjo di C.A.R.S. ta bisa mi cu su sonrisa di semper.
Mi ta corda cu na un workshop tocante e nificacion di nos sonjonan, hopi hende tabata conta nan sonjo den cua un auto ta aparece. Un meneer a conta di un sonjo unda e auto ta kibra den dos, significando asina e kiebra cu tin den su bida na e momento ey. Un otro a conta di un auto cu ta cuminsa bula mescos cu avion. Ami a conta di un sonjo di un auto cu mi ta core aden, pero mi no sa di ken e ta… e pregunta tabata ‘ta ken ta stuur/maneha e auto di mi bida?’. Oeps…mi no sa, pasobra mi no sa di ken e auto ta…
Hopi biaha nos ta laga un otro hende determina con nos mester ta, sin mira nos propio potencial. Nos auto ta kibra den dos y e ora numa nos ta corda cu nos mester a manten’e mas miho… mescos ta conta pa nos mes! No warda te ora bo kibra den dos pa mantene bo mes. Realisa kico bo ta bal. ‘Esaki ta conta pa bo auto tambe’, Ricardo, donjo di C.A.R.S. ta bisa mi cu su sonrisa di semper.
Continue reading “Auto y sonjo y ken ta maneha e auto di bo bida”


text:
Diadomingo awor pa 8or di anochi den CDGPT lo tin un grandioso partido di futbol Divishon Honor. Caravel cu a sali brabo y ta empata cu Nacional pa despues perde un wega preta cu Dakota, lo enfrenta ekipo Tricolor RCA “Big Wheel Lottery powered by Powerade”. RCA na otro banda ta logra solamente 3 punto den dos encuentro y ainda ta “moldeando” su ekipo cu mester retene e titulo Campeonil. Caravel e anja aki ta lidera pa e conocido DT Johnny Douglas y cu hopi hungador di taya lo bini por la gomma. Bestuur di RCA ta invita e fanaticada completo pa jega stadion y apoya nos ekipo cu lo sali todo por todo pa piki 3 punto importante. Tambe Bestuur ta extende un invitashon na e fansticada pa bin apoya nos Dames RCA “Neutrogena” diasabra atardi 6:30 den CDFF na Noord den nan segundo clash di campeonato e biaha aki contra Santa Fe. (potretnan Futbol Aruba) #RCApaBida
Club
Soldatnan Tricolor lo topa Piratanan di Angochi
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
J.E Irausquin Boulevard/ Avenida Nelson O.Oduber
Diabierna anochi rond di 10’or polis a bay altura di e edificio bandona di House of Cheng, unda un auto a ranca un borchi di trafico.
Na yegada polis a bin cu un vehiculo ariba e isla driehoek, debi cu e chauffeur a bay strit e la subi e isla y ranca e borchi.
Polis a hala e chauffeur un banda y nan a conbersa cu ne, mientrastanto ya a pidi pa transportwagen y alco-sensor.
E chauffeur tawata full cooperativo cu e agentenan y a bisanan abiertamente cu e tin problema cu alcohol o sea cu e no por mishi cu ne.
Na yegada di transportwagen nan a pone supla y manera por a predeci e lo no pasa test. Agentenan a lese su derecho y cu e ta keda deteni. Debi cu e cabayero tawata rustig e la subi den e transportwagen y no tawata tin necesidad di pone den boei.
Takelwagen mester a bin pa ranca e auto y poni un banda.


text:
a kaba tin diálogonan ta tuma lugá tokante e tópiko akí entre mandatarionan di Kòrsou i Hulanda. E posibilidat ta grandi pa Kòrsou riba término por produsí kombustibel i materia prima a base di energia trahá pa medio di mulinanan di bientu. Esaki a sali for di un raportahe di e organisashon TNO, ku ta splika ku Kòrsou tin lokalidatnan ekselente den laman pa por produsí energia di bientu.
E diálogo tokante e posibilidat akí a kuminsá den forma di deliberashonnan entre Minister plenipotensiario Carlson Manuel ku Minister di Asuntunan Ekonómiko i Klima di Hulanda, Rob Jetten. Kon serio e prospekto akí ta, ta e echo ku den Minister Jetten su raportahe na parlamento di Hulanda ta menshoná eksplisito e posibilidat akí pa Kòrsou por bira un ‘hub’ den region pa hidrógeno (waterstof). Esaki lo sòru pa mas akseso na energia reusabel i pa kresementu ekonómiko duradero.


text:
Recientemente, 2 boluntario hoben a regresa di nan estadia di 2 luna na Spaña, na unda nan a traha cu mucha cu limitacion mental. E periodo di trabao boluntario aki a wordo organisa dor di CEDE Aruba, cu subsidio di Erasmus+.
Erasmus+ ta un programa di subsidio pa educacion, formacion, hubentud y deporte na Europa. E ta duna hoben y esunnan cu ta traha cu hoben e oportunidad pa studia afo, adkiri mas experiencia den trabao of haci trabao boluntario. Meta di e programa ta pa brinda mas hende posibel e oportunidad di por participa den sociedad y e mercado laboral, dor di desaroya uno su habilidadnan y competencianan tanto profesional como riba nivel personal.
Asina e programa ta contribui na desaroyo social y crecemento economico sostenibel, igualdad social y inclusion. E programa Erasmus+ ta dura te cu 2020 y ta duna diferente oportunidad, no solamente pa studiantenan. Pa motibo cu Aruba ta cai bao di Reino Hulandes, nos tambe por haci uzo di e subsidionan di Erasmus+.
Keilah Geerman (22) y Natalia Santana Noguera (21) a siña hopi y a experiencia un desoroyo personal y profesional grandi durante nan periodo na e organisacion Alba na Spanje. Tambe nan a laga un impresion excepcional pa Aruba, pa cual CEDE Aruba ta gradici nan.
Nan a habri porta pa mas oportunidad pa otro boluntarionan Arubano, cu ta bonbini pa bai traha na Alba pa 2 of 10 luna. Dentro di poco tambe lo tin oportunidad pa un forma di stage pa empleadonan profesional (job shadowing).
CEDE Aruba tambe ta enfocando pa amplia e cantidad di partners den Europa. E meta ta pa crea y ofrese posibilidadnan den difererente pais Europeo, entre otro trabao boluntario, intercambio di hoben y tambe ‘job shabowing’ pa profesionalnan cu ta traha cu hoben


text:
Desde 1 di September 2022 Horacio Oduber Hospital (HOH) ta start bek cu su encuesta ya conoci “Duna bo opinion” pero den un bachi moderno, esta completamente digital. Antes e encuesta aki tabata uno manual y desde awe tur pashent cu ta interna den HOH ta haya e oportunidad pa duna nan opinion di forma digital via un tablet na final di nan estadia. Un paso den direccion moderno, eficiente, rapido y anonimo. Durante un session di informacion a lansa e producto final pa e hefenan di cuido riba piso unda nan a ricibi splicacion amplio di e lista di pregunta, e proceso di rapport, nan por a mira e encuesta, ricibi instruccion y mas. Y na final a otorga na cada uno e tablet di nan departamento pa asina e pashentnan riba nan piso por yena e encuesta na final di nan estadia.
“A sinta cu stakeholders interno pa asina tin un lista di pregunta “up-to-date” cu e enfoke pa Hospital y su dunadonan di cuido sa pa medio di e encuesta aki e experiencia completo di pashent desde admision te na su salida. Mirando cu HOH ta brinda cuido na comunidad di Aruba y tambe na turista e encuesta lo ta obtenibel den cuater lenguahe esta Papiamento, Ingles, Spaño y Hulandes”, asina Charlaine Huntington di departamento di comunicacion a splica. E lista di pregunta no lo tuma mas di 5 minuut di bo tempo y ta reparti den seccion di admision, experiencia cu enfermero, dokter di piso y tambe specialista. Tambe por duna opinion riba experiencia general y tin espacio pa comentario.
“E resultado lo mustrami con e departamento ta trahando pa cu e cuido di e pashent, paso dia aden y dia afo nos enfoke ta pa drecha e calidad di cuido”, asina Marloes van Kouwen, hefe di departamento di cuido A2 ta conta nos. E departamentonan di cuido cu ta forma parti di e prome fase di Duna bo Opinion ta A2, A3, A4, B3, B4, Pediatria y Maternidad.
Na final di estadia di cada pashent un colega enfermero lo hiba e tablet pa e pashent unda despues di un introduccion cortico e pashent por yena su opinion trankil y di forma anonimo prome cu e bay cas. Mensualmente e hefenan di cuido riba piso lo ricibi e rapport di nan departamento concerni y asina por introduci cambio unda ta necesario pa asina banda di e salud cu ta prioridad di HOH nos mehora e servicio, experiencia, hospitalidad y mucho mas pe pashent.
Daisy van der Biezen, hefe di departamento di Pediatria ta indica cu “mayornan lo yena e encuesta pa e muchanan cual lo yuda nan mehora e servicio riba departamento y alabes mi ta contento cu e ta bira digital cual ta un avance pa HOH”.
Danki na e team completo cu a traha riba e proyecto aki pa haci’e realidad cu awe nos por bay LIVE cu e encuesta digital di HOH. Alabes kier recorda tur pashent cu e ta completamente anonimo, pues no duda y na final di bo estadia tuma algun minuut di bo tempo y duna nos bo opinion paso e ta conta y ta importante pa nos na HOH!


text:
Dialuna 5 di September Gobierno completo tawata un biaha mas den sala di Parlamento pa nos trata e najaarsnota 2022, pero sigur awe ta un bon oportunidad pa gobierno para keto un rato na kico tur a tuma lugar desde di januari te cu awor y alabes indica kico tur lo bay tuma lugar den e ultimo lunanan di e aña aki. Den e uitvoeringsrapportage di kwartaalnan 1 y 2 di 2022 y tambe den e Najaarsnota 2022 den liñanan grandi Gobierno a presenta e cifranan pa loke ta trata entrada y gastonan y tambe a duna informacion encuanto e di uitputtingspercentages general, esta cuanto gobierno a uza caba di e presupuesto aproba pa Parlamento na april ultimo. Como Parlamentario nos a haci nos preguntanan en cuanto e documentonan ricibi, di maneho ehecuta of no ehecuta y di preocupacionnan cu nos tin.
Durante reunion mi a enfatisa cu sigur ainda ta resalta cu Gobierno tin retonan pa cu ehecucion di nan maneho. Sigur e situacion financiero di nos pais y desaroyonan mundial ta limita creacion di maneho nobo of ta impedi inversionnan door di Gobierno mes cu ta asina necesario pa nos pais. Banda di esaki mi a accentua cu nos no por perde nunca di bista nos realidad, un realidad cu oposicion tur dia kier pa pueblo lubida, pero e hecho ta cu nos no por lubida nunca loke e gobierno actual a hereda, nos no por lubida tampoco e maneho serio y responsabel cu desde un principio nan a desplega, cu si no tabata pa e pandemia ya na 2020 nan lo a presenta un presupuesto cu un surplus. Tampoco nos no por of mag lubida e situacion di crisis cu nos pais ta aden, nos no por ignora e impacto desastroso cu COVID tabatin riba nos pais y nos finansas publico, y sigur nos no por pone un banda e desaroyonan negativo ocasiona pa e guera na Ucrania.
Contrario na deseo general, deseo di mi y di hopi colega den Parlamento y expertonan, na e momentonan aki door cu nos ta un isla chikito nos mester acepta e hecho cu tiki nos por influencia e desaroyo mundial cu ta tumando lugar pa loke ta trata inflacion halto, scarcedad di producto, aumento di prijs di crudo y energia, y di e situacion delicado di e mercado financiero. Manera ta keda enfatisa den e Najaarsnota 20221 loke ta haci nos situacion mas delicado ta cu nos no tin un bista cla con largo e impacto di e guera lo ta y kico ta bay ta al final su influencia riba e situacion social economico di nos pais.
Intencion ta pa durante e reunion enfatisa e realidad cu pueblo ta consciente di e desaster cu AVP a ocasiona y cu sigur a haci nos posicion ora e pandemia a bati na nos porta uno hopi debil, pero ma s tanto mi kier accentua e parti di speransa, e parti di recuperacion, e parti di kico si nos a logra. Mi ta haya bon pa como pueblo nos tende frasenan positivo cu ta acentua perspectiva real pa mehoracion. Pesey a urgi Gobierno pa informa Parlamento con nan ta atendiendo of ta bay atende cu e diferente retonan cu nos pais tin actualmente. Sigur e ehecucion di e landspakket ta hunga un rol sumamente importante den esaki y pesey mes a pidi cada minister elabora encuanto e parti di e landspakket cu ta concerni nan.
Cifranan presenta, noticianan comunica, resultadonan concreto y proyeccionnan ta subraya e maneho serio, responsabel cu Gobierno ta hibando. Memey di yen di reto nan a sa di sigui pone e ser humano central cual door di nos situacion financiero y exigencianan di Hulanda, no tur ora ta facil.


text:
Noticia
MFA Paradera ta presenta: Anochi di Pelicula
Diahueps 21 Decemember MFA Paradera ta invita tur mucha y nan mayornan pa nos ultimo Anochi di Pelicula. Pues muchanan por trese kleechi y cusinchi pa disfruta di e pelicula ‘The Polar Express ariba nos Big Screen. Nos cushina ta bai tin popcorn ,snacks y drinks pa bende.¬†Entrada ta completamente gratis.
Departamento di impuesto lo ta cera diabierna awor, 8 decemeber 2017
Siguientemente nos ta comparti un anuncio di parti Departamento di Impuesto:
Uitbetaling di bijstand na MFA Paradera
Diasabra 9 di december lo tuma luga pago di bijstand na MFA Paradera for di 8.00 am pa 12.00 pm.


text:
Recordando 45 aña di e accionnan di Augustus Scur:
Despues di e accionnan durante Augustus 1977, porfin Hulanda a dicidi di duna atencion na e lucha di e pueblo Arubano pa su libertad, esta su Status Aparte. E accionnnan tabata e ultimo recurso cu e pueblo Arubano tabatin pa demostra su frustracion, disgusto y desaprobacion pa cu e formacion di Gobierno Central lagando e partido mayoritario MEP afor y e actitud negativo di Hulanda pa cu e deseo di e pueblo Arubano pa su Status Aparte.
Hulanda a habri porta
Despues cu Bestuurscollege a ricibi un telegram for di Prome Ministro Hulandes Joop den Uyl participando cu Gobierno Hulandes ta dispuesto pa ricibi un delegacion Arubano pa papia tocante e futuro estatal di Aruba, un reunion di Eilandsraad a wordo convoca riba 19 di augustus 1977. Durante e reunion aki un mocion entrega door di partido MEP a wordo aproba unanimamente. Durante e reunion aki tambe varios miembro a haci uso di e oportunidad pa expresa nan disgusto pa e manera humiliante den cual e pueblo di Aruba a wordo trata door di e Riot Comando manda for di Corsou. E comportacion bruto y falta di respet pa parti di e agentenan di e Riot Comando, incluyendo e tiramento riba ciudadanonan inocente y sin arma indudablemente a contribui tambe na e cambio den e actitud di parti di Hulanda pa cu e deseo ferviente di e pueblo Arubano pa su libertad.
Miembronan di delegacion
En todo caso, cumpliendo cu e mocion di Eilandsraad, Bestuurscollege a forma un delegacion pa bay delibera cu Gobierno Hulandes y e siguiente miembronan a keda nombra: G.F. (Betico) Croes, lider di e delegacion; miembronan di Eilandsraad D. Leo, G. Bareño, C. Lacle, P. Kelly, R. Richardson, W. Vos y S. Spanner. Como conseheronan a wordo nombra diputado J. v/d Kuyp y e siguiente representantenan di e sindicatonan Arubano: J. Quijada (GWU), M. Malmberg (ANAAB), R. Hoek (UPA), S. Harms (UEA) y M. Croes (VWA). Tambe representantenan di comercio y industria: M. de Cuba (ATSA), E. Arends y M. Roos (Camara di Comercio), D. Mansur, H. Timmer y M. Kuiperi (ATIA). Como secretario di e delegacion: J. Wever. Hecho ta cu ta danki na e vision y determinacion di nos Libertador Betico Croes nos pais por a conoce un union asina grandi den e delegacion aki.
Viahe di delegacion pa Hulanda
E delegacion a viaha pa Hulanda riba e dianan 3 y 4 di september 1977 den dos grupo y a regresa riba 16 di september 1977. Na Hulanda e miembronan di e delegacion a delibera tocante e futuro estatal di Aruba cu representantenan di Gobierno Hulandes. E meta principal logra door di e delegacion Arubano tabata cu e mandatarionan Hulandes porfin a cambia nan pensamento negativo pa cu e lucha di e pueblo Arubano. Esaki tabata e prome biaha cu e concesion aki a wordo logra na Hulanda. Tur esaki como consecuencia di e lucha di un pueblo decidido cu a para firme durante e accionnan di Augustus Scur.
Pues recapitulando, e accionnan di Augustus Scur di 1977 conhuntamente cu resultado di e viahe di e delegacion Arubano tabata instrumental pa Aruba logra haya oido cerca Hulanda y cu finalmente a desemboca den e Conferencia di Mesa Rondo na maart 1983, caminda a acorda cu Aruba ta haya su Status Aparte entrante 1 di januari 1986. Union di henter un pueblo a crea e presion necesario pa por a logra e meta final aki.


text:
E aña aki Kids & Teens Christmas Song Festival ta celebrando su di 10 y ultimo edicion di e festival di Pasco na Aruba pa mucha y hoben.
Tur aña tin 30 participante ta participa, 10 participante den cada categoria cu cancionnan di pasco na Papiamento.
Pa di 10 aña consecutivo cada participante ta wordo acompaña pa nos All Star Band di e festival bao encargo di Sr. Danny Koolman.
Inscripcion a caba di habri y tin 3 categoria.
E 3 categorianan ta:
04 pa 07 aña
08 pa 11 aña
12 pa 17 aña.
Tur participante ta haya 4 training cu banda y ta tuma un maximo di 10 cantante pa categoria.
Tur cantante ta presenta cu un banda enbibo cu 15 musiconan profeshonal.
Loke ta hasi e festival uno special, ta cu hopi cantante hoben cu ta participando y destacando den festivalnan nacional manera entre otro den Festival di un canto na nos Himno y Bandera, Festival di Dande y otro festivalnan, ta cantantenan cu a debuta pa prome biaha den Kids & Teens Christmas Song Festival.
Cada hoben su participacion ta completamente gratis y durante training e musiconan ta duna guia si e tono ta bon of si mester subi of baha un tiki y ta companja cada participante durante nan 4 trainingnan mas un general.
E rekesito pa participa ta cu e cancion mester ta di pasco of gospel na Papiamento, caminda nos kier stimula nos dushi idioma Papiamento.
Pa inscribi y pa mas informacion por jama Tante Juli na Cel: 592-6185.


text:
Durante periodo di 13 te cu 18 di september un team di futbol internacional lo ta na Aruba, es decir Titanes FC di Medellín, Colombia. Diaranson anochi 14 di september 7’or y mey SV Mercurius ta hunga un wega amistoso contra e legendarionan di Titanes FC di Antioquia.
Titanes FC ta un team ocacional, forma door di diferente hungador di e selecion nacional di Colombia den e añanan 70 y 80. Titanes FC ta akinan na Aruba pa via di e laso di amistad cu Mercurius pa entrenamento, pero naturamente tambe pa disfruta di Aruba.
SV Mercurius ta ricibi e bishitantenan di Colombia dos biaha. E prome wega ta mane anuncia caba diaranson 14 di september den Stadion Guillermo Prospero Trinidad, na Dakota.
Diasabra 17 di september 5’or di atardi e di dos wega lo ta na veld di Mercurius mes.
Entrada ta gratis, apoyo pa ambos team ta mas cu bon bini!


text:
Artikulonan prosedente di ladronisia.
KOMUNIKADO DI PRENSA 364/2022
26 yüli 2022
Artikulonan prosedente di ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Enkonekshon ku un investigashon andando kaminda tin vários kaso di:
Kiebro den kasnan di famia,
Ladronisia di (piesa) outo,
Ladronisia di materialnan di konstrukshon,
Nos ta publiká aki algun potrèt di e artíkulonan ku lo mester ta prosedente di e
ladronisianan aki.
Un petishon ta bai na e persona ku por rekonosé su artíkulo i tin e komprobante ku e
artíkulo ta su pertenensia, por tuma kontakto ku personal di tim di ladronisia di outo na
number di telefòn 724-6230 / 724-6231.
Tambe por manda un mail na joyriding@polis.cw .


text:
SURINAME — E skol di Taekwondo, Olympia Taekwondo Association resientemente (10-06-2017) a partisipá na un kompetensia internashonal ku a tuma lugá na Sürnam. Na e kompetensia titulá Sürnam open, a partisipá diferente pais manera Aruba, France Guyana, Brazil, Trinidat, Curaçao naturalmente Sürnam.
Den e biahe deportivo aki e skol di Taekwondo, Olympia Taekwando Association, a partisipá ku un selekshon di 3 atleta i tabata tin peleanan hopi fuerte. E selekshon di Curaçao a sa di bin Curaçao bèk ku 3 bròns. E atletanan ta : 1. Bròns -Nasser Lahham, 2. Bròns -Harif Roojeri 3. Bròns -Thaveon Donker. I tambe Olympia Taekwondo Association a haña un plakat di a partisipá na Sürnam open pa 10 aña konsekutivo.
Olympia Taekwondo Association kier a gradisí tur e mayornan ku a hasié biahe di Sürnam posibel pa e atleta nan.
E direktiva di OTA lo sigui traha hopi duru riba fondo nan di manera ku nos atletanan por sigui desaroyá den bida i e deporte di taekwondo. Punto nan ku nos ta traha riba dje ta desaroyo personal, disiplina, konfiansa propio, ekilibrio/balansa i spiritu indominabel di manera ku e atleta lo por profilá bon tantu na skol, deporte i den bida en general.
OTA ta hopi kontentu ku Sa-bum-nim (entrenadó) GilsonLourens ku a sa di hasi un bon trabou ku nos atletanan por a bini kas bèk ku un bon resultado.
Keda pendiente pa mas di Olympia Taekwondo assocation ku lo sigui traha pa futuro di su atletanan.


text:
ORANJESTAD, ARUBA – Nos Himno y Bandera ta celebra e rikesa di nos su naturalesa, nos lama blauw, playanan blanco, flora y fauna nativo y formacion geologico ta fuente di inspiracion pa nos simbolonan nacional. Conservacion di e biodiversidad y ecosystemanan natural di Aruba ta sumamente importante pa mantene e identidad di nos baranca tan stima bibo.
Fundacion Parke Nacional Aruba (FPNA) kier invita e pueblo di Aruba pa bishita Parke Nacional Arikok durante e celebracionan di Himno y Bandera. Manera ta custumber riba Dia di Himno y Bandera, 18 di maart, FPNA ta celebra e dia nacional aki cu Entrada di Conservacion gratis pa Parke Nacional Arikok pa residentenan. Tur bishitante residente mester comproba cu nan ta registra na Aruba cu un ID valido. E Entrada di Conservacion pa bishitantenan internacional ta keda vigente.
Riba dia di Himno y Bandera FPNA ta organiza difrente actividadnan gratis cu ta informativo y recreativo. Esakinan lo tuma lugar na Mangel Halto informacion di Mangel y Bida Marino, Spaans Lagoen actividad di Yoga y Meditacion, Parke Nacional Arikok caminata informativo pa Cunucu Arikok of Miralamar, Bubali Plas informacion di importancia di Saliñanan. Participacion pa e actividadnan aki ta limita y registracion lo tuma lugar riba e Facebook Page di Fundacion Parke Nacional Aruba.
Ban sigui celebra y conserva nos rikesa natural pa asina conserva nos identidad nacional.


text:
Nos ta sumamente kontentu ku ayera por a hasi entrega di e bouwvergunning di un forma ofisial na propetario nan di PenResort.
E hotel aki ku lo ta un Autograph Collection brand hotel lo ta unu super luhoso i all-inclusive ku lo soru pa 300 kamber adishonal na Kòrsou.
E hotel aki lo ta unu moderno pero alabes a inkorporá historia i kultura den nan diseño. Un di e aspekto nan mas spesial ta ku lo restourá Kas di Pueblo i mantené su originalidat di forma ku turista nan por gosa di e historia riku di kas di outonomia di Kòrsou.


text:
ULTIMO ORA.
BONEIRU.
PROME DETENSHON A KAI DEN E KASO DI ATRAKO AWE MAINTA NA BELNEM.
DEN MENOS KU 12 ORA KPCN A SOLUSHONA UN PARTI DI E ATRAKO AWOR TA EN BUSKA DI E DI DOS SOSPECHOSO.
Bonnochi miembronan di prensa, aki ta sigui un UPDATE di KPCN:
Den oranan di mèrdia a hasi detenshon di un hòmber S.A.M di 28 aña di edat relashoná ku e atrako ku violensia na Belnem awe mainta. E detenshon a tuma lugá den bario di Rincon, den e kontròl di e vehíkulo a bin enkontra ku algun pertenensia di e víktima di awe mainta.
E kaso ta bou di investigashon. Pa awor aki no tin mas informashon. Asina nos tin update nos ta duna esaki.
FUENTE: KPCN / LIVE FM


text:
Minecraft ta un wega di kòmpiuter di konstrukshon, tipo "sandbox", kreá dor di e suecoMarkus "Notch" Persson i desaroyá dor di su kompania Mojang Studios. E wega di video ta wordu treci riba merkado dia 17 di mei 2009 i despues di varios kambio a lansa e vershon kompleto dia 18 di november 2011. E ta disponibel na 139 idioma i te ku 2020 a bende mas di 210 mion copia riba tur plataforma.[1]
E mundu di Minecraft ta fisikamente disponibel tambe den diferente forma: "papercraft" (origami), produktonan derivá (peluche, paña etc.) i weganan di Lego. E ta enfoká riba konstrukshon dor di laga hungadonan "mina" strukturanan uzando kubonan ku textura den un mundu tresdimenshonal (3D).
Imagen tresdimenshonal di un katedral traha segun e mundu virtual di Minecraft


text: Diasabra anochi a drenta informe di un bringamento riba caminda dilanti Hyatt Hotel na Palm Beach, mesora a dirigi patruyanan na e sitio. Na yegada di e patruya a bin compronde cu un Nissan Sentra cora scur a dal riba un bus di Arubus y despues e 3 tiponan cu tabata den e auto a baha bay agredi e chauffeur di e bus. Despues di a agredi e chauffeur nan a subi auto bay direccion panort den e Nissan Sentra cora number no ta conosi pero si e spiel banda di chauffeur ta kibra y falta un tapa di wiel. Un di tiponan tabata bisti cu shirt blanco y e otro shirt blauw long sleeves e di tercer sospechoso no tin su descripcion. Un otro patruya a haya un auto identico y cuadrando cu e indicacionnan duna di un flattire, falta un tapa di wiel y tambe falta e spiel banda di chauffeur staciona pazuid di Palm Beach Plaza e auto su number ta A30333. Polis aunke no a haya e 3 tiponan a haya e auto si y mesora a confisca esaki. Polis di trafico a presenta na e sitio y lo bay tras di e 3 sospechosonan aki.


text:
E siguiente encuesta ta distingui diferente liña di pensamento di kere of no kere den existencia di un (of mas) dios.
Significacion di e posibel contestanan:
- Segun religion: bo ta kere den existencia di un (of mas) Dios segun un religion comun. Bo ta indentifica bo mes sea como Cristian, Hindu, Hudui, Indigeno, Moslim, Rastafarian, Scientologist, Sij, of otro religion comun cu ta carga e pensamento di un of mas Dios.
- Bo ta kere den existencia di un (of mas) dios, pero no segun un religion existente.
- Ateista: bo no ta kere den existencia di dios.
- Agnostico: bo no sa si dios ta existi of no, y bo no ta kere cu nos como ser humano por sa si un (of mas) dios ta existi.
- Apateista: bo no ta interesa den un posibel existencia di dios.
- Por ultimo tin un opcion pa si bo no sa (ainda) kico pa pensa tocante e existencia di dios.
*E encuesta ta sera. Resultado:
Cua opcion ta describi bo pensamento tocante existencia di dios?
-
Mi ta kere den existencia di un (of mas) dios segun un religion comun (Religioso)54.62%
-
Mi ta kere den existencia di un (of mas) dios, pero no segun un religion existente25.21%
-
Mi no ta kere den existencia di dios (Ateista)14.29%
-
Mi ta kere cu existencia di dios ta algo desconoci oa hende (Agnostico)4.2%
-
Mi no ta interesa den un posibel existencia di dios (Apateista)0.84%
-
Mi no sa (ainda) kico pa pensa tocante existencia di dios0.84%


text:
ORANJESTAD- 27 februari 2022. Segun resumen di awe 12 persona a recupera y un total di
8 caso nobo di COVID-19 a keda registra di cual 3 ta no-residente. E cifranan aki ta representa un 'Positivity rate' bou di nos residentenan di 22%. E cantidad di casonan activo di COVID-19 pa awe ta 55 y cantidad di fayecidonan relaciona cu COVID-19 ta 211. Datos ta ilustra casonan nobo di COVID cu un averahe semanal di 11 caso pa dia y un averahe di 'Positivity rate' semanal di 21% pa dia.
Actualmente na Aruba tin 2 persona interna cu of debi na COVID di cual den ICU tin 1 persona y riba piso general tin 1. Na Colombia tin actualmente 5 persona den ICU y ninguno (0) riba piso general.
Entrante dialuna 28 di februari lo no tin update tur dia mas di e resumen di e cifranan di e pandemia. E update di resumen lo bira pa siman y lo wordo comunica na media tur diabierna.


text:
Resultadonan di Beisbòl Liga Grandi ayera:
- Kansas City Royals a perde di Minnesota Twins ku skor di 8-5
- Milwaukee Brewers a perde di St. Louis Cardinals ku skor di 4-0
- Philadelphia Phillies a perde di Washington Nationals ku skor di 5-2
- Tampa Bay Rays a derota Toronto Blue Jays ku skor di 4-2
- Miami Marlins a perde di New York Mets ku skor di 7-5
- Arizona Diamondbacks a derota San Francisco Giants ku skor di 7-6 den 12 entrada
Partidónan di Liga Grandi pa awe:
- Chicago White Sox kontra Detroit Tigers
- San Diego Padres kontra Chicago Cubs
- Milwaukee Brewers kontra Pittsburgh Pirates
- Philadelphia Phillies kontra Washington Nationals
- Atlanta Braves kontra Toronto Blue Jays
- Baltimore Orioles kontra Boston Red Sox
- Miami Marlins kontra New York Mets
- New York Yankees kontra Tampa Bay Rays
- Cleveland Indians kontra Minnesota Twins
- Los Angeles Angels kontra Houston Astros
- Oakland Athletics kontra Kansas City Royals
- Cincinnati Reds kontra St. Louis Cardinals
- Colorado Rockies kontra Los Angeles Dodgers
- Texas Rangers kontra Seattle Mariners
- Arizona Diamondbacks kontra San Francisco Giants
Breve:
Tripel A
- Roger Bernadina no a konekta hit den 2 turno na bate ku 2 base por bola pa Albuquerque Isotopes. Roger tin un promedio di .150
Dobel A
- Chris Garia no a konekta hit den 5 turno na bate pa Frisco RoughRiders. Chris tin un promedio di .115
Klase A
- Carlton Daal no a konekta hit den 1 turno na bate pa Daytona Tortugas. Carlton tin un promedio di .100
- John Polonius a regresa ayera ku e ekipo di San Jose Giants despues di tabata un siman riba lista di hungado inkapasita. Den e partido di ayera John mes ora a konekta su prome honron di temproda den 4 turno na bate
- Darren Seferina a konekta 1 hit den 2 turno na bate ku 2 base por bola pa Peoria Chiefs. Darren tin un promedio di .417
- Gianfranco Wawoe a koenkta 1 hit den 6 turno na bate ku 1 kareda anota pa Clinton LumberKings. Gianfranco tin un promedio di .176
- Ozhaino Albies no a konekta hit den 4 turno na bate pa Rome Braves. Albies tin un promedio di .160


text:
ORANJESTAD – Aruba Airport Authority N.V. (AAA) su “Wings of Hope” (WoH) ta orguyoso di por a hasi donacion di 150 voucher pa material y uniform di scol na Directie Sociale Zaken (DSZ) riba Diamars dia 9 di Augustus, 2022.
E aña aki, WoH su metanan ta basa riba e Sustainable Development Goals (SDGs) di Nacionnan Uni y ta inclui proyectonan cu ta cubri areanan manera “Hunger”, “Education”, “Awareness”, “Environment/Sustainable Airport Community”, “Partnership” y “Seniors”. Como parti di WoH su meta di “Education”, cu ta inclui dos parti, un total di 150 studiante a ricibi asistencia cu nan material- y uniformnan pa scol y mas di 40 studiante lo ricibi asistencia cu nan pago di aña escolar.
Durante e entrega di e vouchernan pa material y uniform di scol na DSZ, WoH su workgroup hunto cu representante di DSZ Sr. Joel Rodriguez a combersa riba e situacion social cu varios famia ta pasando aden den e comunidad di Aruba y e esfuersonan continuo cu ta wordo haci pa DSZ. Sr. Joel Rodriguez a gradici AAA Wings of Hope pa e apoyo y asistencia continuo pa yuda muchanan pa nan logra nan estudio y na mes momento, WoH leader Sra. Angeline Flemming a expresa su gratitud na DSZ pa nan esfuerso y dedicacion.


text:
Minister Maduro riba Presupuesto 2023: Den 3 aña di tempo a reduci e deficit presupuestario di 1028 pa 25 miyon florin
Minister Maduro riba Presupuesto 2023:
Den 3 aña di tempo a reduci e deficit presupuestario di 1028 pa 25 miyon florin
Si no ta pa e pandemia awe Aruba lo ta conoce surplus
Durante e reunion publico den Parlamento riba e Najaarsnota 2021, Minister Maduro a brinda splicacion di e cambio nan cu Presupuesto 2022 lo conoce pa asina por refleha e situacion financiero di nos Pais awo cu mitar aña a pasa. Den su splicacion Minister Maduro a splica riba e deficit di nos Pais.
Surplus na 2019 ta bira un deficit di 1028 miyon florin door di pandemia
Di momento cu a presenta e Memorandum Financiero y Economico na aña 2018, trabou serio a wordo haci pa mehora e finansa publico di nos Pais. Asina por mira cu na aña 2019 Aruba ta logra yega na un surplus di 4 miyon florin, despues cu pa mas di 12 aña Aruba no a conoce un presupuesto cu un surplus. Pa aña 2020 tambe a presupuesta un surplus di 46 miyon florin, pero e pandemia a pone entrada di Gobierno cay atras y gasto di gobernacion subi grandemente ya cu Gobierno mester a percura pa yuda esnan cu a keda sin entrada den e pandemia. Esaki a produci un situacion di un deficit di 1028 miyon florin.
A logra baha e deficit den 3 aña te cu 25 miyon florin
Prome y durante e pandemia Minister di Finansa a traha na un manera serio pa asina contene y gastonan di gobernacion pa asina baha e deficit. Asina por mira cu di e deficit presupuesta na 2020 di 1028 miyon, a realisa 764 miyon. Na 2021 a logra baha e deficit presupuesta di 585 miyon florin y a realisa 534 miyon florin. Despues na aña 2022 a presupuesta un deficit di 227 miyon cu awor ta wordo baha na 148 miyon florin. Pa aña 2023 ta baha e deficit te cu 25 miyon florin. Depende di con economia bay, kizas lo por logra yega na un presupuesto balansa.
Rumbo pa un surplus
Minister Maduro ta enfatisa cu un trabou grandi ta wordo haci pa Aruba su profesionalnan pa asina por produci un presupuesto pa Pais Aruba cu ta adapta na e realidad financiero di nos Pais. Gobierno ta realisa cu Aruba mester yega atrobe na un situacion di surplus na unda cu no ta crea debenan nobo pa cubri deficitnan presupuestario, pero den e proceso aki mester tene cuenta pa no stroba e proceso di recuperacion di nos economia. E rebaho di un deficit di 1028 miyon pa 25 miyon den apenas 3 aña di tempo ta muestra di e seriedad cu cual ta traha rumbo pa surplus y pa un finansa publico manehabel. Si no ta pa e pandemia awe Aruba lo ta conoce surplus.


text:
Oranjestad,– Subway Aruba ta conoci pa ta e fastfood di mas saludabel rond mundo caminda cu nan ta ofrece pan, salada, flatbread, wraps y soppi cu diferente tipo di ingrediente. Subway ta conoci pa ofrece tur nan productonan fresco caminda cu loke bo pidi ta wordo prepara bo dilanti. Ademas di esaki Subway ta promove movecion y semper ta percura pa mantene nan servicio y nan calidad na esun di mihor.
Banda di esaki Sublicious Aruba N.V. ta un compania cu semper ta inverti den e desaroyo y conocimento di su staff. Esaki tawata e caso tambe na comienso di siman caminda cu tur managers a sinta hunto pa tuma un curso caminda cu tecnicanan mas avansa y nobo cu ta wordo usa den Subway a wordo presenta. E curso aki a wordo duna pa Sr. G. Hernandez kende a bin for di Merca.
E meta di e curso aki ta pa mantene staff y personal di Subway bon informa di e cambionan di mas nobo como tambe pa mehora e conocemento. Ademas nan ta papia di e forma con pa mantene un bon servicio y duna informacion na cliente den tienda. E curso aki a consisti di un parti teoretico y practico caminda cu na ultimo nan a ricibi un demostracion den tienda di locual a wordo presenta mainta pa asina aki sigura cu por trece tur loke cu nan a sinja den practica.
Tur participante a ricibi un certificado na final di e curso como prueba cu nan tuma parti di e curso aki.
SUBWAY ARUBA tin 8 localidad parti strategicamente ariba nos isla. 7 di nan ta habri tur dia di 730am pa 11pm. Esakinan ta Cura Cabai, Savaneta, Sta. Cruz, Paradera, Palm Beach, Alhambra, y Seaport. Subway Certified ta habri di dialuna pa diasabra di 8am – 430pm. Sigui tur desaroyo di SUBWAY via http://www.facebook.com/SUBWAYARUBA y ariba twitter na @SubwayAruba y kedabo bon informa.


text:
Kralendijk, 22 di novèmber 2021. Un biaha mas Fundashon Mariadal ta supliká bishitantenan pa no bin hòspital i e poliklínikanan si nan tin síntoma di COVID-19.
Si bo tin keho ku por mustra riba kontagio ku COVID-19, no bin hòspital òf poli e ora ei. Keda kas, aunke bo tin un sita. Tuma kontakto via telefòn +5997158900 i traha un sita nobo òf konsultá si den bo kaso tin otro solushon. Tuma kontakto tambe ku Entidat Públiko Boneiru na number di telefòn 0800 0800 pa traha un sita pa hasi tèst.
Ora ku bo ta bishitá un poliklínika, preferibelmente bin e ora ei sin akompañante òf ku solamente un akompañante. Den hòspital tene semper un distansia di 1,5 meter for di otronan. Asina bo no ta protehá bo so, pero nos empleadonan den kuido tambe.
Banda di esei den hòspital mester kumpli estriktamente ku e reglanan di prevenshon. Pa dia tin dos momentu di bishita, esta di 11:30 or te 13:00 or i di 18:30 or te 20:00 or. Pa kada pashènt ta pèrmití solamente un (1) bishitante pa dia. Esaki ta konta tambe pa bishita pa kamber di parto i Kas di Kuido. Bishitantenan, klientenan i pashèntnan mester tene kuenta ku uso di un tapaboka médiko ta obligatorio den hòspital i den botika. No ta pèrmití tapaboka di paña. Na entrada di hòspital ta skrin bishitantenan.
Mariadal ta konta ku komprenshon i koperashon di tur hende.


text:
Anticipando riba apertura di frontera e siman aki
PASAHERONAN DI KLM A HACI PROCEDURA DI TEST NA AEROPUERTO
Diasabra atardi a yega un vuelo humanitario for di Hulanda, cu residentenan di Aruba y studiantenan. Como preparacion pa e proceduranan nobo cu lo drenta na vigor dia 1 di juli proximo, tur e pasaheronan a wordo invita pa boluntariamente test e proceduranan.
Prome Minister Evelyn Wever-Croes a duna di conoce cu e test run a bay hopi bon y por conclui cu Aruba ta cla pa re-apertura.
E procedura ta inclui e registracion digital a traves di e ED card. Y test di Covid sea prome cu sali of na yegada.
Un total di 51 persona a wordo gestest na aeropuerto di Aruba na yegada, pa personal di Hospital. Nan lo ricibi resultado di e test den 24 ora.
CUARENTENA
Cada pasahero riba e vuelo aki mester keda den cuarentena te 1 di juli, hasta si e resultado di nan test ta negativo. E motibo ta cu e regla cu pasaheronan no mester bay den cuarentena si e test ta negativo ta drenta na vigor 1 juli.
Un pabien na tur e instancianan cu a traha hunto pa e test run tabata exitoso, Directie Luchtvaart, DVG, AAA, HOH, Inmigracion, Aduana. Aruba ta cla pa habri frontera diaranson awor 1 di juli.


text:
2 polis i un sentralista a ser pone riba non aktive
Ta un berguensa pa kada bes nomber di Kuerpo Polisial mester bin kada bes dilanti den nostisia pa kos nan menos bunita.
Si no ta pa e kaso di 600 kilo ku ta disparse for di warda polis awor ta pa motibu di rumornan ku ta sirkula ku tin algun miembro di kuerpo i un sivil den asuntu di escort i of ta faborese a kambio di plasernan sexual.
Kuerpo Polisial Korsou a emiti 3 komunikado ku nos a publikanan kaba ku ta bisa ku a pone tur tres funshonario riba non aktive pendiente investigashon. Mane nan sa bisa ku Pastor tambe ta hende, kemen polis tambe ta keda hende. Pero hasi bo ko na un manera mas diskreto shon.
Ban wak kiko ta sali for di hinter e asuntu aki.
E tres personanan ku a ser pone riba non aktive pa motibu di rumornan ku ta sirkula.


text:
Kralendijk – Djarason 21 di òktober, gezaghèber Edison Rijna, a dirigí palabra na prensa i komunidat engeneral loke tabata palabrá for di siman pasa, relashoná ku desaroyonan rondó di COVID-19 riba nos isla.
“Mi ta kuminsá awe ku bon notisia, menshonando ku awe ta e di 13 dia ku a pasa, i no tabatin ningun kaso nobo di COVID-19 na Boneiru. Mi ta hopi kontentu ku e logro. Pa mi esaki ta prueba, ku si nos tur uni forsa i kumpli ku e reglanan di higiena i distansia sosial, nos por frena plamamentu di e vírùs riba nos isla. Esaki ta nifiká tambe ku awor ta ora pa; paso pa paso nos kuminsá adaptá i òf suavisá e reglanan ku ta na vigor aktualmente. Manera por ehèmpel e reglanan pa pasahero ku ke biaha di Hulanda òf Kòrsou bini Boneiru. Meskos e reglanan ku tabata konta pa nos aki na Boneiru.
Awor nos por puntra, dikon esaki mester bai paso pa paso? E kontesta ta pasombra nos sa unda nos ke bai. Nos ke mantené e situashon kaminda nos tin tiki kaso di hende ku a pega ku e vírùs. Nos ke ta den un situashon kaminda nos por kontrolá i manehá e kantidat di kasonan di COVID-19. Ta p’esei nos no ta bai kambia tur kos den un tiru i na grandi. Loke nos ta bai hasi ta trese poko poko algun kambio i wak kon esei ta bai resultá den práktika. Nos mester tene kuenta tambe kon situashon di COVID-19 ta desaroyá den e Paisnan for di kual normal tin basta pasahero ta bini Boneiru. Periódikamente nos lo wak kon kosnan ta kanando promé ku nos bini ku mas kambio.
Mi ke pidi tur hende pa ta konsiente ku nos lo por sigui suavisá e medidanan solamente si nos sigui kumpli. Esta kumpli ku e reglanan di higiena, tosa i nister den bo èlebog, mantené distansia sosial di 1,5 meter. I evitá pa ta den grupo grandi di hende. Ta asina so nos por sigui lucha kontra e vírùs di Corona. Mi ta konta ku boso tur. Protehá bo mes i bo ser nan kerí. Huntu nos por. Huntu nos ta logra kontra Corona.
Promé ku mi finalisá mi ke bisa lo siguiente. Si tin algu ku nos a siña den e lunanan ku ta tras di lomba, esei ta ku nos ta bon prepará pa atendé ku e situashon di krísis. Nos a pasa den tempu kaminda tabatin basta hende ku a pega ku e vírùs. Tur esei nos a sa di superá. Danki pa boso koperashon ounke tin biaha kisas no tabata fásil pa kumpli ku e reglanan.